title: The Legend of Zelda: Ocarina of Time

text: Alkujaan "Ocarina of Timessa" piti painaa näppäintä, jotta Link hyppäisi. Kehitysryhmä kuitenkin halusi vähentää toiminnan määrää ja lisätä painotusta pulmille. Miyamoto ei halunnut peliin mitään vaikeita toimintoja, joten esimerkiksi myös hevosen hyppäämisestä tehtiin automaattista. Miyamoto suunnitteli peliin aluksi ensimmäisen persoonan näkökulmaa, jotta pelaaja voisi keskittyä paremmin pelimaailmaan ja kehittäjät voisivat suunnata enemmän suoritustehoa vihollisille ja ympäristölle. Koizumi ei pitänyt Miyamoton ajatuksesta, koska hän oli jo ehtinyt työstää Linkin 3D-mallia. Yksi ajatus oli, että peli näytettäisiin ensimmäisen persoonan näkökulmasta, mutta taistelun alkaessa kuvakulma muuttuisi sivulta kuvatuksi. Iwawakin mukaan kehitysryhmä kokeili ensimmäisen persoonan kuvakulmaa, mutta hylkäsi sen lopulta, koska se ei ollut visuaalisesti kiinnostavaa. Miyamoton mukaan ajatus hylättiin, koska pelaajan olisi välttämätöntä nähdä erot aikuis- ja lapsi-Linkin välillä.


title: The Legend of Zelda: Ocarina of Time

text: Kolmannen persoonan näkökulman taistelujen ja kameran toteuttamista varten kehitysryhmän piti luoda uusia toimintoja. Ryhmä sai idean ”Z-tähtäykseen” taisteluesityksestä, jossa ninja oli joutunut vihollisten piirittämäksi. Kun yksi samurai sai ninjan kädestä otteen ketjulla, ninja joutui kävelemään kehässä vihollisen ympärillä. Myös pelin "Z-tähtäys"-tilassa Link lukkiutuu vihollista kiertävälle kehälle. Koizumi kiinnitti huomiota siihen, että ninja voitti miekkataistelun, koska jokainen vihollinen hyökkäsi vuorotellen. Tämä sisällytettiin myös peliin; kun pelaaja lukittautuu Z-tähtäyksellä viholliseen, peli tietää minkä vihollisen pitää hyökätä pelaaja kohti, ja muut viholliset odottelevat taustalla. Jotta taistelussa näkisi helpommin mitä vihollista pelaaja tähtäsi, kehittäjät päättivät tehdä yksinkertaisen osoittajan valitun vihollisen päälle – Koizumi suunnitteli siitä kuitenkin keijun, josta laitteen rajoitusten vuoksi tehtiin vain siivekäs valopallo. Nimeksi annettiin ”Fairy Navigation System”, joka lyheni muotoon Navi. Navi myös ratkaisi laitteen suorituskyvyn tuomia ongelmia – esimerkiksi Kokiri Forestissa eri hahmoista näkyvät vain niiden keijut, ja itse hahmot tulevat näkyviin vasta kun Link tulee tarpeeksi lähelle heitä.


title: The Legend of Zelda: Ocarina of Time

text: "Ocarina of Timen" musiikin sävelsi Kōji Kondō, joka on ollut vastuussa useimpien "Zelda"-pelien musiikeista. Pelissä sekä tärkeimmillä hahmoilla että pelimaailman alueilla on omat teemamusiikkinsa. Tätä on kutsuttu käänteiseksi johtoaiheeksi. Joillain alueilla teemamusiikki on variaatio alueeseen liittyvästä sävelmästä, jonka pelaaja oppii.


title: The Legend of Zelda: Ocarina of Time

text: Hyrule Fieldin taustamusiikissa on interaktiivinen elementti. Kun Link liikkuu alueen läpi, musiikki koostuu toistetuista mahtipontisista orkesterisovituksista puhallinsoittimilla. Mutta jos pelaaja on paikallaan hetken aikaa, puhallinsoitinosuus lakkaa soimasta, ja teemasta tulee rauhallisempi ja melodisempi. Vihollisten hyökätessä teema muuttuu voimakkaammaksi.


title: The Legend of Zelda: Ocarina of Time

text: Musiikki on myös olennainen osa pelaamista. Nintendo 64:n ohjaimen painikeasettelu muistuttaa pelin okariinan reikiä, ja pelaajien pitää opetella sävelmiä läpäistäkseen pelin. Kaikki sävelmät soitetaan käyttämällä viittä eri nuottia, vaikkakin sävelkorkeutta muuttamalla pelaaja voi soittaa lisää nuotteja. Kondon mukaan tunnistettavien sävelmien luominen rajoitetulla skaalalla oli "merkittävä haaste", mutta lopputulos oli hänen mielestään erittäin luonnollinen. Pelin suosion myötä okariinojen myynti kasvoi.


title: The Legend of Zelda: Ocarina of Time

text: Pohjois-Amerikan ennakkotilaajat saivat pelinsä kultaisessa kasetissa, mikä oli ollut perinteenä jo ensimmäisestä "The Legend of Zeldasta". Kysyntä oli niin suurta, että Electronics Boutique lopetti ennakkomyynnin 3. marraskuuta 1998. Myöhemmät versiot pelistä poikkeavat hieman: Tulitemppelin islamilainen psalmilaulu vaihdettiin, glitchejä korjattiin ja Ganondorfin veri muutettiin punaisesta vihreäksi. Tulitemppelin laulua epäiltiin korjatun yleisen reaktion takia, mutta se oli kuitenkin muutettu jo ennen julkaisua.


title: The Legend of Zelda: Ocarina of Time

text: "Ocarina of Time" uudelleenjulkaistiin Nintendo GameCubelle emuloituna ROMina yhdessä "The Legend of Zelda: Ocarina of Time Master Questin" kanssa sekä osana "ia". Ensin mainittu julkaistiin Japanissa nimellä "Zelda no Densetsu: Toki no Ocarina GC"; Master Quest -versiota kutsuttiin nimellä "Zelda no Densetsu: Toki no Ocarina GC Ura". Ura-nimi juontuu Master Questin alkuperästä: se oli alun perin tarkoitettu "Ura Zelda" -nimiseksi lisäosaksi "Ocarina of Timeen" ja käytettäväksi Nintendo 64DD -lisäosan kanssa. "Master Quest" annettiin tilaajalahjana "" ennakkotilaajille Pohjois-Amerikassa ja Japanissa. Euroopassa ja Australiassa peli tuli samassa kotelossa "Wind Wakerin" kanssa. "Master Quest" käyttää samaa pelimoottoria ja juonta kuin "Ocarina of Time", mutta luolastoja on muunneltu. "Collector's Edition" oli saatavilla Euroopassa, Australiassa ja Pohjois-Amerikassa GameCube-yhteispakkauksissa. Sen saattoi saada myös rekisteröimällä Nintendo GameCuben jonkin kahden erikseen määritellyn videopelin kanssa tai tilaamalla "Nintendo Power" -lehden.


title: The Legend of Zelda: Ocarina of Time

text: Alkuperäisen pelin resoluutio on Nintendo 64:llä 320x240, mutta GameCube-emulaation resoluutio on 640x480, ja se tukee lomittamatonta kuvaa. Peli julkaistiin Wii-pelikonsolin Virtual Consolelle Euroopassa ja Australiassa 23. helmikuuta 2007, Pohjois-Amerikassa 26. helmikuuta 2007 ja Japanissa 27. helmikuuta 2007. Nintendo 3DS:lle julkaistiin "" kesällä 2011. Version grafiikat ovat uudistettuja, ja peli hyödyntää muun muassa 3DS-laitteen liikkeentunnistinta.


title: The Legend of Zelda: Ocarina of Time

text: "Ocarina of Time" menestyi kaupallisesti ja sai kriitikoilta erittäin myönteisen vastaanoton. Vuonna 1998 se myi yhteensä noin 2,5 miljoonaa kappaletta huolimatta siitä, että se julkaistiin vain 39 päivää ennen vuodenvaihdetta. Japanissa sitä myytiin 820 000, ja se oli vuoden 1998 kymmenenneksi myydyin videopeli. Kaikkiaan sitä on myyty Japanissa 1,14 miljoonaa kappaletta, ja on siten maan kaikkien aikojen 134. myydyin videopeli. Maailmanlaajuisesti peli on myynyt 7,6 miljoonaa kappaletta. "Ocarina of Time" sai parhaan arvosanan muun muassa "Famitsūlta", "Edgeltä", "Electronic Gaming Monthlylta", GameSpotilta, ja IGN:ltä. Kesäkuussa 2010 arvostelujen keskiarvoja mittaavista sivustoista sekä Game Rankings että Metacritic ilmoittavat "Ocarina of Timen" Nintendo 64 -version parhaaksi ikinä arvioiduksi videopeliksi; GameRankingsin keskiarvo on 97,48% ja Metacriticin 99/100. "Ocarina of Time" on ollut edustettuna usealla, muun muassa "Electronic Gaming Monthlyn", IGN:n ja "Nintendo Powerin", kokoamalistalla, joihin on äänestetty parhaita tai vaikutusvaltaisimpia videopelejä. Kesäkuussa 2009 GameFAQsin käyttäjät äänestivät pelin kaikkien aikojen parhaaksi videopeliksi. Se on ollut myös jatkuvasti ykköspaikalla "Edge"-lehden sadan parhaan videopelin listalla: se pääsi lehden toimituskunnan kokoamalle listalle tammikuussa 2000, toimituskunnan ja lukijoiden äänestämänä listalle heinäkuussa 2007, ja ”100 parasta nykypäivänä pelattavaa videopeliä” -listalle maaliskuussa 2009.


title: The Legend of Zelda: Ocarina of Time

text: Arvostelijat kehuivat pelin monia eri osa-alueita, erityisesti tasosuunnittelua, pelimekaniikkaa ja äänimaailmaa. GameSpotin silloinen arvostelija Jeff Gerstmann kirjoitti, että "Ocarina of Timea" ”ei voi kutsua muuksi kuin virheettömäksi peliksi.”. IGN kutsui sitä ”uudeksi interaktiivisen viihteen mittapuuksi”, joka ”saattaa vaikuttaa toimintaroolipelien kehitykseen vuosiksi eteenpäin.” GameTrailersin toimittajat kutsuivat peliä ”käveleväksi patenttitoimistoksi”, koska siinä on lukuisia ominaisuuksia, jotka muodostuivat ”alan standardeiksi”.


title: The Legend of Zelda: Ocarina of Time

text: Grafiikoita kehuttiin niiden syvyyden ja yksityiskohtien ansiosta, vaikkakin moni arvioi, että konsolilla olisi pystynyt saamaan aikaan parempaakin jälkeä. Game Revolution kutsui 3D-hahmojen kasvomallinnusta ”vaikeimmaksi graafiseksi haasteeksi” ja arvioi pelihahmojen kasvojen toteutuksen ”yllättävän viehättäväksi”. IGN:n mukaan "Ocarina of Timen" grafiikat olivat paremmat kuin "Super Mario 64:ssa" ja antoivat tunteet laajemmasta mittakaavasta. Arvostelussa kehuttiin myös pitkää piirtoetäisyyttä sekä isoja ja graafisesti näyttäviä loppuvastuksia. Vaikka värien käyttöä sekä ympäristön näkyvyyttä ja yksityiskohtia kehuttiin erinomaisiksi, ne eivät eräiden kriitikoiden mukaan olleet samalla tasolla kuin "Banjo-Kazooiessa", joka julkaistiin Nintendo 64:lle aikaisemmin samana vuonna. IGN:n mukaan ruudunpäivitys ja tekstuurit eivät olleet yhtä hyviä kuin "Banjo-Kazooiessa", minkä huomasi etenkin Hyrulen Castle Townin Market Placessa, jota IGN kutsui ”utuiseksi”.


title: The Legend of Zelda: Ocarina of Time

text: Pelaamista kutsuttiin monipuoliseksi etenkin useiden sivutehtäviensä ansiosta. IGN:n mukaan pelaajat ”hämmästyisivät ympäristöjen yksityisyyskohtaisuudesta” ja niiden ”mietitystä suunnittelusta”. "Electronic Gaming Monthly" oli tyytyväinen siihen, että Nintendo kykeni siirtämään vanhempien 2D-"Zeldojen" elementit niin virheettömästi 3D-peliin. Tilannesidonnaista kontrollisysteemiä pidettiin yhtenä pelaamisen vahvimmista osa-alueista. Arvostelijoiden mukaan harvemman painikkeen käyttäminen mahdollisti yksinkertaisemmat kontrollit, mutta aiheutti toisinaan toivomattomia liikkeitä. Uusi kamerasysteemi teki taistelusta luontevaa, vaikkakin se vaati totuttelua.


title: The Legend of Zelda: Ocarina of Time

text:
Pelin äänimaailma otettiin hyvin vastaan. IGN vertasi joitakin Kōji Kondōn sävellyksiä Philip Glassin töihin. Pelimaailman ja -ympäristön äänien sanottiin immersoivan pelaajan tehokkaasti pelimaailmaan. Osa arvostelijoista valitteli äänien kuulostavan vanhentuneilta, toiset taas pitivät sitä etuna ja kutsuivat niitä retroiksi. Game Revolution piti äänenlaatua hyvänä Nintendolle, mutta ei laajemmassa mittakaavassa, sillä kasetit vaativat vaihtelevalaatuisten MIDI-äänien käyttöä.
"Master Quest"- ja Virtual Console -versiot saivat myös myönteisen vastaanoton. Vaikka joidenkin mielestä tietyt grafiikoiden ja äänimaailman osa-alueet olivat vanhentuneita, useimpien mielestä peli oli ikääntynyt arvokkaasti. Master Quest -version arvostelujen keskiarvo on GameRankings-sivustolla 89,5% ja MetaCritic-sivustolla 91/100. IGN:n "Master Quest" -arvostelussa sanottiin, että ”"Ocarina of Time" on vanhentunut erittäin hyvin”, ja huomioitiin, että ”vaikka tekstuurit ja mallit näyttävät vanhentuneilta, pelin visuaalinen presentaatio on kestänyt aikaa hyvin”. Entinen GameSpotin toimittaja Jeff Gerstmann antoi Virtual Console -versiolle arvosanan 8,9/10. Hänen mukaansa "Ocarina of Time" on ”säilynyt yllättävän hyvin ja tarjoaa pitkän ja monesti yllättävän seikkailun”. "Edge"-lehti kommentoi vuoden 2007 ”100 parasta peliä” -numerossaan, että ”"Ocarina of Time" oli mahtava saavutus vuonna 1998, ja yhä vuosikymmen myöhemmin se on edelleen maamerkki seuraajilleen ja 3D-peleille ylipäänsä... Isojen seikkailujen pelisarjassa "Ocarina" ei ehkä enää ole kaunein tai suurin, mutta se on edelleen paras.”


title: Palkoproomu

text: Palkoproomu on hinattava alus, joka koostuu kahdesta erillisestä pituussuuntaisesta itsekelluvasta ponttonista. Ponttonit, jotka toimivat ruuman laitoina, on yhdistetty toisiinsa kannen päällä olevilla saranoilla. Hydraulikoneiston avulla ponttonien alareunat voidaan kääntää toisistaan erilleen. Tällöin suppilonmuotoisessa ruumassa oleva lasti valuu itsestään pois parimetrisestä raosta. Palkoproomuja käytetään soran ja ruoppausmassojen kuljettamiseen. Pienen syväyksensä vuoksi palkoproomu voi tyhjentää lastinsa pohjaluukkuproomua matalampaan veteen.


title: Palkoproomu

text: Palkoalus on itsekulkevasta palkoproomusta käytetty nimitys. Se on soran ja ruoppausmassojen kuljetukseen rakennettu palkoproomun kaltainen alus. Aluksen perässä on kansirakennus, jossa on ohjaamo sekä päällikön, konemestarin ja miehistön hytit ja muut tilat. Lastiruuman tilavuus on tyypillisesti 200–600 m. Hinattavasta palkoproomusta tulee itsekulkeva, kun se varustetaan dieselmoottorilla, hydraulisella ohjailupotkurilla sekä ohjaamolla. Miehityksenä on tyypillisesti ohjaaja ja kansimies.


title: Vietnamilaiset

text: Vietnamilaiset ovat alun perin Vietnamista ja eteläisestä Kiinasta kotoisin oleva etninen ryhmä. He muodostavat Vietnamin pääväestön (86 %) ja Kiinassa yhden vähemmistöryhmistä. Vietnamilaisia asuu jonkin verran myös useissa muissa maissa. Vaikka Vietnam sijaitsee maantieteellisesti Kaakkois-Aasiassa, vietnamilaisten kulttuuriin on aikojen saatossa tullut paljon kiinalaisia vaikutteita. Vietnamilaisia on yhteensä maailmassa 75 miljoonaa. Useimmat vietnamilaiset puhuvat äidinkielenään vietnamia ja ovat joko mahayana-buddhalaisia tai kungfutselaisia.


title: Koivun rautatieasema

text: Koivun rautatieasema () on Koivun kylässä Tervolan kunnassa sijaitseva Suomen rataverkon liikennepaikka rataosalla . Liikennepaikka sijaitsee Kemin ja Rovaniemen asemien puolivälissä. Koivun asema oli höyryvetureiden aikakaudella yksi tärkeimmistä väliliikennepaikoista Kemin ja Rovaniemen välisellä rataosalla.


title: Koivun rautatieasema

text: Aseman rakennukset piirsi 1907 rautatiehallituksen arkkitehti Thure Hellström ja ne valmistuivat pääosin 1908. Asemarakennus on tyypillinen V luokan asema, jonka yhteydessä olivat sekä asemahuone että asemamiehen asunto. Asemapuiston alueelle rakennettiin myös makasiini, liiteri ja kellari. Asemapuiston miljööseen rakennettiin aseman valmistumisvuonna 1908 lisäksi junanlähettäjän asunto piharakennuksineen.


title: Koivun rautatieasema

text: Asemalla toimi pitkään asemapäällikön rouvan hoitama asemakahvila. Pisimpään kahvilaa pitivät asemapäällikkö Pauli Vierimaa vaimoineen. Siirryttäessä dieselveturivetoisiin juniin ja junamäärien vähetessä Koivun asema koki taantumuskauden. Kahvilanpito päättyi 1957 dieselvetureiden yleistyttyä ja pysähdysten muututtua lyhyiksi. Lättähattujen käytön loppuessa 1988 myös matkustajamäärät vähenivät. Nykyisin Koivun ratapihaa käytetään vain junien kohtaamisiin.


title: Koivun rautatieasema

text: 31. toukokuuta 2003 henkilöliikenteen pysähdykset Koivussa lopetettiin kokonaan. Asema oli miehittämätön 2003–2004, jolloin rataosan Laurila–Kemijärvi liikenteenohjaustoiminnot keskitettiin hoidettaviksi kaukokäytöllä Oulusta käsin. Arkkitehti Thure Hellströmin suunnittelema asemarakennus on yksityisomistuksessa, ja rakennus sekä aseman ympäristö on museoviraston suojelukohde. Aseman piharakennuksiin kuuluvat edelleen muun muassa kellari, sauna ja liiteri.


title: Koivun rautatieasema

text: Lapin sodan aikana pohjoista kohti vetäytyvät saksalaiset hävittivät polttamalla järjestelmällisesti lähes kaiken tielleen osuvan. Koivun asema kuitenkin säästyi tuhoamiselta, samoin kuin Hirvaan rautatieasema sekä Rovaniemen ensimmäinen rautatieasemarakennus.


title: Koivun rautatieasema

text: Yleisradion kesäkuussa 2012 toteuttamassa Juhannusjuna-lähetyksessä Joulupukki nousi kyytiin Koivun asemalla.


title: Koivun rautatieasema

text: Kerrotaan, että Koivun asemalla kummittelee. Asemalla yövuorossa olleet junasuorittajat väittävät kuulleensa aseman autiosta yläkerrasta outoja ääniä, sekä nähneensä ovenkahvojen liikkuvan itsestään. Työntekijät kertovat myös kuulleensa, kuinka öisin odotussalin ulko-ovi avautuu ja askeleet tulevat lipunmyyntitiskille, mutta odotussalissa ei näy ketään, eikä ulkona lumihangessa näy jälkiä. Jotkut ovat jopa kieltäytyneet työskentelemästä Koivussa. Kummittelu yhdistetään usein asemapäällikkö Vierimaan kuolemaan. Hän menehtyi työpaikalleen viimeisenä työpäivänään ennen eläkkeelle siirtymistään vuonna 1959.


title: Koivun rautatieasema

text: 26. joulukuuta 1915 Koivun rautatieasemalla jäi kiinni Taavetti Lukkarinen kolmen saksalaisen sotavangin auttamisesta pakoon, minkä tuloksena hänet lopulta hirtettiin vajaata vuotta myöhemmin. Joulukuussa 1916 asemalla murhattiin konstaapeli Antti Palomäki. Hänet ampuivat jääkäriliikkeen aktivistit Antti Isotalo ja Johan Snellman.


title: MotoGP-kausi 2005

text: MotoGP -kausi 2005 oli historian 57. Road Racing/MotoGP -kausi. Kyseisellä kaudella kilpailtiin kolmessa luokassa: 125cc, 250cc ja MotoGP -luokassa. 250cc:ssa ja MotoGP:ssä mestari oli sama kuin edellisenä vuonna (Daniel Pedrosa 250cc-luokassa, Valentino Rossi MotoGP -luokassa), mutta 125cc:ssa saatiin uusi mestari. Mestari oli sveitsiläinen Thomas Lüthi, jonka jälkeen MM-sarjassa tuli toiseksi suomalainen Mika Kallio.


title: Punainen tähti

text: Punainen tähti on kommunismin symboli, jollaisena se alun perin oli vuonna 1918 perustetun Venäjän puna-armeijan tunnus. Tähden viisi sakaraa edustavat työläisen viiden sormen lisäksi viittä vanhaa mannerta. Sen käytöllä valtiollisissa yhteyksissä ja virallisissa symboleissa on haluttu ilmaista sosialistisen maailmankatsomuksen ylivertaisuutta. Tähden punainen väri merkitsee vallankumouksellisuutta ja sosialismia.


title: Punainen tähti

text: Punainen tähti on ollut paljon käytössä sosialististen valtioiden lipuissa ja vaakunoissa, kuten Jugoslaviassa vuosina 1943–1992. Tähden yhdistäminen toiseen kommunismin symboliin, sirppiin ja vasaraan ei ollut mitenkään epätavallista.


title: Punainen tähti

text: Neuvostoliiton valtaryhmän 1990-luvun alussa tapahtuneen hajoamisen jälkeen punaisen tähden julkinen käyttö on kielletty Latviassa, Liettuassa, Moldovassa ja Ukrainassa. Indonesiassa se kiellettiin jo aiemmin.


title: Punainen tähti

text: Venäjän ilmavoimien konetunnus muutettiin ohuen punaisen ja valkoisen reunan rajaamasta neuvostopunatähdestä valko-sinireunuksiseksi Venäjän punaiseksi tähdeksi maan lipun värien mukaan vuonna 2010. Punaisen värin lähes yksinomaan hallitsemasta tähdestä luovuttiin kuitenkin vuonna 2014.


title: Punainen tähti

text: Venäjän Armeijan keskusurheiluseuran (TsSKA) tunnuksessa on ylimpänä ohuen keltaisen reunan rajaama punainen tähti.


title: Punainen tähti

text: Venäjän asevoimien lehden nimi on "Krasnaja zvezda" eli Punainen tähti.


title: Simojoki (täsmennyssivu)

text: Simojoki tarkoittaa seuraavia asioita ja henkilöitä:


title: Unkarin jalkapallomaajoukkue

text: Unkarin jalkapallomaajoukkue edustaa Unkaria kansainvälisissä miesten jalkapallon maajoukkuekilpailuissa. Sitä hallinnoi Unkarin jalkapalloliitto.


title: Unkarin jalkapallomaajoukkue

text: Unkarilla on takanaan loistelias jalkapallohistoria. Se oli aikoinaan yksi jalkapallon edelläkävijämaista manner-Euroopassa ja lajin suuri uudistaja 1950-luvulla, jolloin se oli yksi maailman parhaista jalkapallomaista. Sittemmin Unkarin jalkapalloilu on hiipunut entisten vuosien tasoltaan, ja seuraavan kerran vuoden 1986 jälkeen miesten joukkue pääsi arvokilpailuiden lopputurnaukseen vasta 2016.


title: Unkarin jalkapallomaajoukkue

text: 1950-luvulla Unkari lukeutui maailman johtavien jalkapallomaiden joukkoon. Joukkue rakentui pääasiassa Ferenc Puskásin, Sándor Kocsisin, József Bozsikin ja Nándor Hidegkutiin ympärille. Aikavälillä 4. kesäkuuta 1950 – 18. helmikuuta 1956 joukkue voitti 43 ottelua ja pelasi seitsemän tasapeliä, eikä hävinnyt yhtään lukuun ottamatta 1954 MM-kilpailuiden loppuottelua, jossa se kärsi tappion Saksan liittotasavallalle maalein 3–2, vaikka oli turnauksessa aikaisemmin voittanut joukkueen maalein 8–3. Aikaisemmin Unkari oli pelannut MM-loppuottelussa vuoden 1938 kilpailuissa, jossa se hävisi Italialle maalein 4–2.


title: Unkarin jalkapallomaajoukkue

text: Kesäolympialaisissa Unkari on voittanut kultaa kolmesti: 1952, 1964 ja 1968.


title: Unkarin jalkapallomaajoukkue

text: Itävallan ja Unkarin välinen ottelu vuonna 1902 oli kautta aikain ensimmäinen maaottelu kahden mannereurooppalaisen joukkueen välillä. Unkari oli myös ensimmäinen mannereurooppalainen joukkue, joka voitti Englannin sen kotikentällä, 25. marraskuuta 1953. Voitto sai osakseen maailmanlaajuista huomiota. Vuoden kuluttua tästä Unkari nöyryytti Englantia kotikentällään peräti 7–1. Unkari pitää myös hallussaan pisintä tappiottomien maaotteluiden yhtäjaksoista sarjaa, 33 ottelua toukokuun 1950 ja heinäkuun 1954 välillä, jolloin maa hävisi Länsi-Saksalle MM-kilpailujen finaalin 3-2.


title: Unkarin jalkapallomaajoukkue

text: Nykyään Unkarin maajoukkue ei ole enää huippuvuosiensa tasolla. Se ei ole selviytynyt MM-lopputurnaukseen sitten vuoden 1986 kilpailuiden. EM-lopputurnaukseen se selviytyi vuoden 1972 kilpailuiden jälkeen seuraavan kerran vasta 2016 kukistettuaan jatkokarsinnassa Norjan yhteismaalein 3–1. Unkari on viime vuosikymmeninä ollut karsintalohkossaan usein kolmas. Lähimpänä arvokilpailupaikkaa Unkari oli tuona aikana 1998 MM-kilpailuiden karsinnoissa, kun se oli omassa lohkossaan toinen ja eteni jatkokarsintoihin, joissa kuitenkin kärsi molemmissa otteluissa Jugoslaviaa vastaan rökäletappion (1–7, 5–0).


title: Rzeszów

text: Rzeszów (, Rjašiv) on noin 180 000 asukkaan kaupunki Kaakkois-Puolassa, Ala-Karpaattien voivodikunnassa. Kaupunki on rakentunut Wisłok-joen varrelle noin 120 km Ukrainan rajalta.


title: Rzeszów

text: Vuonna 1354 Rzeszów sai kaupunginoikeudet. Kaupunki toimi paikallisena kaupan ja teollisuuden keskuksena. Rzeszówin taloudellinen asema kuitenkin heikentyi sen ollessa Itävallan hallinnan alaisena vuosina 1772-1918.


title: Jakobsin oireyhtymä

text: Jakobsin oireyhtymä eli XYY-syndrooma on oireyhtymä, jossa miehellä on ylimääräinen Y-kromosomi, eli karyotyyppi on 47,XYY. Hänen sukupuolikromosomistonsa on XYY, kun se normaalilla miehellä on XY. Koska XYY-miehillä on kaksinkertaisena miespuolisuuden aikaansaava kromosomi Y, heitä on sanottu "ylimiehiksi".


title: Jakobsin oireyhtymä

text: Ulkonäöltään XYY-miehet eivät poikkea normaaleista miehistä muuten kuin näitä suuremmalla pituudellaan. Henkisessä kehityksessä voi olla hieman poikkeavuutta. Tutkimusten mukaan XYY-miesten aggressiivisuutta on kuitenkin liioiteltu. Väestössä esiintyy varsin paljon 47,XYY-karotyyppejä eivätkä läheskään kaikki miehet, joilla on Jakobsin oireyhtymä, edes tiedä siitä.Väestöliitto


title: Skandaali

text: Skandaali on laajalti raportoitu tapaus, johon liittyy syytöksiä väärinkäytöksistä, häpeällisyyttä tai moraalisia rikkomuksia. Sanan alkuperä on muinaiskreikan "skandalon" (, ”ansa viholliselle”, ”kompastuskivi”).


title: Skandaali

text: Skandaali voi perustua todellisuuteen, vääriin syytöksiin tai samanaikaisesti molempiin. Yleensä skandaali on asia, joka on pyritty salaamaan, mutta joka tulee kuitenkin julkisuuteen.


title: Skandaali

text: Usein joku skandaaliin liittyvässä toiminnassa mukana ollut taho paljastaa jutun. Välillä vääriin syytöksiin liittyneet skandaalit aiheuttavat viattomien jahtia. Joskus yritys peittää skandaali johtaa entistä suurempaan skandaaliin, kun peittely epäonnistuu.


title: Skandaali

text: Erilaisia skandaalityyppejä ovat poliittiset skandaalit, seksiskandaalit, akateemiset skandaalit, talouselämän skandaalit sekä urheiluskandaalit (kuten doping-skandaalit sekä sopupelitapaukset).


title: Triglav (jumala)

text: Triglav ("kolmipäinen") on slaavilaisen mytologian jumala tai yhdistelmä useasta jumalasta. Osa slaavilaisista heimoista palvoi Triglavia ylijumalanaan, vaikka yleensä slaavien ylijumalana pidetään Perunia. Triglavia palvottiin etenkin Szczecinin kaupungin tienoilla Puolassa. Kristinuskon saapumisen myötä siellä sijainneet Triglavin temppelit ja patsaat tuhottiin täysin.


title: Triglav (jumala)

text: Triglavin on arveltu olevan yhdistelmä kolmesta jumalasta, ja hänet kuvattiin usein kolmipäisenä ihmishahmona. Arkeologisissa kaivauksissa on löytynyt monipäisiä patsaita, ja slaaveilla oli myös toinen useampipäinen jumala Svetovid. Etenkin slaavilaiset uuspakanat ovat pitäneet Triglavia kolminaisuutena, joka vastaisi kristinuskon Pyhää Kolminaisuutta ja hindulaisuuden Trimurtia.


title: Putkenlaskuproomu

text: Putkenlaskuproomu (englanniksi "pipe laying barge, lay barge") on alus, jota käytetään asentamaan meren pohjaan öljyn tai kaasun siirtoon käytettäviä putkijohtoja.


title: Putkenlaskuproomu

text: Proomu vetää itseään eteenpäin edessä olevien ankkureiden avulla. Sivuilla olevien ankkurien avulla se pysyy halutulla linjalla ja takana olevien ankkurien avulla säädellään proomun kulkua. Proomun varastosta otettu metalliputki hitsataan jatkoksi putkijohtoon proomun pysyessä paikallaan. Hitsaus tarkastetaan, proomu liikkuu jatkopalan verran eteenpäin ja uusi pätkä hitsataan edellisen jatkoksi. Valmis putkijohto lasketaan merenpohjaan sitä mukaa kuin putki valmistuu. Apualuksena toimiva hinaaja tai huoltoalus siirtää ankkureita aina tarpeen mukaan eteenpäin.


title: Norfolk (Virginia)

text: Norfolk on kaupunki Yhdysvaltain Virginian osavaltiossa. Se on itsenäinen kaupunki, joka ei kuulu mihinkään piirikuntaan. Kaupunki on 242 803 asukkaallaan (2010) Virginian toiseksi suurin kaupunki.


title: Norfolk (Virginia)

text: Kaupungin sijainti joen ja luonnonsataman äärellä on tehnyt siitä strategisesti tärkeän sotilaskohteen ja liikenteen solmukohdan. Kaupungissa sijaitsee maailman suurin laivastotukikohta, Norfolkin laivastotukikohta.


title: Kauko Nieminen (moottoripyöräilijä)

text: Kauko Nieminen (syntynyt 29. elokuuta 1979 Seinäjoki) on suomalainen speedwayn ammattilaiskuljettaja. Kaudella 2016 "Kake" ajaa Suomessa Lahden Haukkojen riveissä.


title: Kauko Nieminen (moottoripyöräilijä)

text:
Kake on yksi Suomen tämän hetken parhaista kuljettajista. Hänellä on useita SM-mitaleita sekä maajoukkue-edustuksia.
Kake on ajanut speedwayn suomenmestariksi 2009, 2010 ja 2011.


title: Kauko Nieminen (moottoripyöräilijä)

text: U21 Henkilökohtainen Suomenmestaruus on ajettu 1998, 1999 ja 2000.


title: Kauko Nieminen (moottoripyöräilijä)

text: Pariajon Suomenmestaruus 2001, 2010.


title: Tamika Catchings

text: Tamika Devonne Catchings (s. 21. heinäkuuta 1979 Stratford, New Jersey) on yhdysvaltalainen koripalloilija, pelipaikaltaan hyökkääjä. Hän on edustanut vuodesta 2002 WNBA-seura Indiana Feveriä.


title: Tamika Catchings

text: Ennen ammattilaisuraansa Catchings pelasi vuosina 1997–2001 yliopistokoripalloa Tennesseen yliopiston joukkueessa Lady Volunteersissa. Hän oli voittamassa Tennesseessä NCAA:n naisten koripallomestaruutta vuonna 1998 ja vuonna 2000 hänet palkittiin Naismith Awardilla vuoden naisyliopistokoripalloilijana. Lisäksi hän oli voittamassa Yhdysvaltain joukkueessa vuoden 1997 nuorten maailmanmestaruutta tehden itse mestaruusturnauksessa keskimäärin 13,2 pistettä ottelua kohden. Yliopistourallaan Catchings teki yhteensä 2 113 pistettä, neljänneksi eniten "Lady Volsin" historiassa, keräsi 1 004 levypalloa, riisti pallon 311 kertaa ja torjui 140 heittoa. Tennessee Lady Volunteers jäädytti hänen pelinumeronsa, numeron 24, vuonna 2003 ja hänet nimettiin vuonna 2011 joukkueen omaan Hall of Fameen. WNBA-varauksen hän sai vuonna 2001 Indiana Feverin varattua hänet varaustilaisuuden ensimmäisellä kierroksella numerolla kolme. Tilaisuuden ykkösvaraus oli Seattle Stormin varaama Lauren Jackson ja kakkosvaraus Charlotte Stingin varaama Kelly Miller.


title: Tamika Catchings

text: Catchingsin oli tarkoitus aloittaa uransa WNBA:ssa vuonna 2001, minkä polvivamma kuitenkin esti. Hän pääsi lopulta aloittamaan uudessa seurassaan kaudella 2002 ja oli heti Feverin tehokkain hyökkäyspelaaja tehden runkosarjassa yhteensä 594 pistettä (keskimäärin 18,6 ottelua kohden), mikä oli samalla eniten myös koko liigassa. Hän oli seuransa ykköspelaaja myös levypallojen (276 levypalloa, keskimäärin 8,6 per ottelu), koriin johtaneiden syöttöjen (118), pallonriistojen (94) ja heitontorjuntojen (43) määrässä. Hän oli johdattamassa Feveriä seuran historian ensimmäisiin WNBA:n pudotuspeleihin ja kauden jälkeen hänet nimettiin liigan vuoden tulokkaaksi. Liigan arvokkaimman pelaajan äänestyksessä hän sijoittui kolmanneksi ja parhaan puolustavan pelaajan äänestyksessä toiseksi.


title: Tamika Catchings

text: Catchings on jatkanut tehokkaana pisteidentekijänä myös tulokaskautensa jälkeen. Hän on kuulunut WNBA:n kymmenen eniten pisteitä tehneen joukkoon tuon kauden lisäksi kahdeksasti, kausina 2003–2006 ja 2009–2012. Elokuussa 2011 hän ylitti 5 000 tehdyn pisteen rajapyykin kuudentena pelaajana WNBA:n historiassa. Catchings tunnetaan myös hyvistä puolustustaidoistaan. Hänet on palkittu ennätykselliset viisi kertaa (2005, 2006, 2009, 2010 ja 2012) WNBA:n vuoden puolustuspelaajan palkinnolla ja hänet on nimetty kahdeksasti (2005–2012) puolustuksen ykköstähdistöön. Hän on myös ollut viidellä kaudella (2002, 2005, 2006, 2009 ja 2010) WNBA:n eniten pallonriistoja tehnyt pelaaja, useammin kuin kukaan muu.


title: Tamika Catchings

text: Catchings palkittiin vuonna 2011 WNBA:n arvokkaimman pelaajan palkinnolla. Hän saavutti tuolla kaudella keskiarvot 15,5 pistettä, 7,1 levypalloa, 3,5 koriin johtanutta syöttöä ja 2,0 pallonriistoa ottelua kohden ja oli johdattamassa joukkuettaan itäisen konferenssin runkosarjavoittoon. Hänet on nimetty seitsemästi liigan ensimmäiseen tähdistökentälliseen ja kolmesti toiseen. Vuonna 2006 hänet nimettiin WNBA:n kymmenvuotisjuhlan kunniaksi koottuun WNBA All-Decade Teamiin, johon valittiin hänen lisäkseen yhdeksän muuta pelaajaa.


title: Tamika Catchings

text: Catchings debytoi Yhdysvaltain A-maajoukkueessa maailmanmestaruuskilpailuissa 2002, joissa oli voittamassa kultaa. Vuonna 2004 hän kuului olympiakultaa voittaneeseen joukkueeseen Ateenan kisoissa kuuluen joka ottelussa joukkueen aloitusviisikkoon (puolustavassa roolissa). Hän teki tuolloin yhteensä 55 pistettä (6,9 ottelua kohden), keräsi 43 levypalloa ja suoritti 22 pallonriistoa (joukkueestaan eniten). Hän oli voittamassa olympiakultaa myös Pekingissä 2008, jossa hän aloitti joka ottelun vaihdosta, ja Lontoossa 2012. Catchings on saavuttanut maajoukkueurallaan myös MM-kultaa vuonna 2010 sekä MM-pronssia vuonna 2006.


title: Tamika Catchings

text:
Voitettuaan urallaan yliopistomestaruuden, maailmanmestaruuden ja olympiakultaa, viimeinen suuri mestaruus naisten koripallossa, joka häneltä vielä puuttui, oli WNBA:n mestaruus. Hän saavutti sen vuonna 2012, kun Fever voitti loppuotteluissa Minnesota Lynxin otteluvoitoin 3–1. Catchings palkittiin loppuottelujen arvokkaimman pelaajan palkinnolla. Hän oli aiemmin lähellä mestaruuden saavuttamista kaudella 2009, jolla Fever eteni ensimmäisen kerran loppuotteluihin häviten kuitenkin mestaruuden Phoenix Mercurylle otteluvoitoin 2–3.
WNBA-kausien välissä Catchings on pelannut Etelä-Koreassa, Venäjällä ja Turkissa. Vuosina 2002, 2003, 2006 ja 2007 hän oli voittamassa Woori Bank Hansae -nimisessä seurassa Etelä-Korean mestaruutta.


title: Tamika Catchings

text: Tamika Catchings on 11 kautta NBA:ssa pelanneen koripalloilija Harvey Catchingsin tytär. Hänellä on neljä sisarusta, kaksi veljeä ja kaksi siskoa. Siskoista toinen, Tauja Catchings, sai WNBA-varauksen vuonna 2000 ja pelasi koripalloammattilaisena Ruotsissa.


title: Nándor Hidegkuti

text: Nándor Hidegkuti (3. maaliskuuta 1922 – 14. helmikuuta 2002) oli unkarilainen jalkapalloilija, pelipaikaltaan hyökkääjä, joka myöhemmin toimi menestyksekkäästi myös valmentajana.


title: Nándor Hidegkuti

text: Hidegkuti kuului Unkarin maajoukkueeseen sen kulta-aikoina. Vuosina 1945–1958 hän pelasi joukkueessa 69 ottelua ja teki 39 maalia. Hän voitti joukkueessa 1952 olympialaisissa kultamitalin ja 1954 MM-turnauksessa hopeaa.


title: Nándor Hidegkuti

text: Seurajoukkueurallaan Hidegkuti pelasi 14 vuotta MTK:ssa, jossa hän voitti kolmesti Unkarin mestaruuden (1951, 1953 ja 1958).


title: Nándor Hidegkuti

text: Sittemmin hän siirtyi Italiaan Fiorentinan valmentajaksi ja johdatti joukkueen vuonna 1961 Cup-voittajien cupin voittoon. Kahden vuoden kuluttua tästä hän valmensi Györin Unkarin mestaruuteen. Tämän jälkeen hän työskenteli vielä Egyptissä valmentajana.


title: Sekarotuinen koira

text: Sekarotuinen koira on kahden tai useamman koirarodun sekoitus. Sekarotuisiin lasketaan usein myös risteytykset, joissa vanhemmat ovat erirotuisia rotukoiria. Virallisesti sekarotuiseksi määritellään myös puhdasrotuinen koira, jos sitä ei ole rekisteröity roturekisteriin sekä ne rodut, joita ei ole virallisesti tunnustettu kyseisen maan kennelliitossa. Sekarotuisesta koirasta käytetään myös nimityksiä bastardi, monirotuinen, x-rotuinen, montteri sekä seropi.


title: Sekarotuinen koira

text: Sekarotuiset koirat voivat olla joko vahinkopentuja tai tarkoituksella teetettyjä. Myös sukutaustaltaan tuntemattomat löytö- tai rescuekoirat luetaan sekarotuisiksi, vaikka ne muistuttaisivatkin jotain tunnettua rotua.


title: Sekarotuinen koira

text: Sekarotuiset koirat eivät voi osallistua virallisiin näyttelyihin, mutta niille järjestetään epävirallisia match show-tapahtumia, joihin rekisteripapereita ei tarvita. Koiran rokotusten tulee kuitenkin olla kunnossa ja koira tulee rokottaa Suomen Kennelliiton säännösten mukaisesti. Rokotusten ajantasaisuus todistetaan rokotustodistuksella. Sekarotuisilla koirilla ei ole osallistumisoikeutta agilityn arvokisoihin, mutta ne saavat osallistua kaikille roduille avoimiin sekarotuisten MM-kilpailuihin.


title: Sekarotuinen koira

text: Useimmat nykyiset koirarodut on luotu risteyttämällä eri rotuja keskenään tavoitteena tietyt halutut ominaisuudet. Esimerkiksi saksanpaimenkoira saatiin aikaan risteyttämällä lukuisia eri saksalaisia paimen- ja palveluskoiria.


title: Sekarotuinen koira

text: Käyttökoiraharrastajat, erityisesti metsästäjät, tekevät toisinaan roturisteytyksiä parantaakseen haluttuja ominaisuuksia. Tällaisiin risteytyksiin lukeutuvat muun muassa Suomessakin opaskoirana suosittu labradorinnoutaja-kultainennoutaja-yhdistelmä, molossityyppiset bullboxer (bokseri x staffordshirenbullterrieri) ja amerikanbandoggi (amerikanpitbullterrieri x napolinmastiffi, amerikanpitbullterrieri x mastiffi tai amerikanbulldoggi x mastiffi) sekä Britteinsaarilla metsästykseen käytetyt lurcher (vinttikoira x paimenkoira) ja longdog (kahden eri vinttikoiran risteytys). Rekikoiraristeytyksiin lukeutuvat Yhdysvalloissa nopeutensa vuoksi jalostettu alaskanhusky ja tämän alamuunnos aurorahusky sekä Norjassa skandinaviankoira (alaskanhusky x pointteri) ja greyster (seisoja x vinttikoira). Italiassa kahden eri rodun välisiä, käyttöominaisuuksien vuoksi tehtyjä risteytyksiä kutsutaan nimellä "mezzo". Niihin lukeutuvat mezzoangue (italianajokoira x cane corso), mezzocorso (cane corso x maremmano-abruzzese) ja mezzolevriero (englanninvinttikoira x cane corso)..


title: Sekarotuinen koira

text: Erityisesti Yhdysvalloissa on tullut muotiin tehtailla niin sanottuja "designer"-koiria eli kahden eri rodun välisiä risteytyksiä, joille on annettu ”rotunimi” ja jotka maksavat usein yhtä paljon kuin rotukoirat. Erityisen suosittuja ovat risteytykset, joissa toinen pentujen vanhemmista on villakoira, sekä pienten sylikoirien väliset risteytykset. Villakoira on risteytyksissä suosittu eri kokomuunnostensa ja irtoamattoman, hypoallergeenisena pidetyn karvansa takia.


title: Sekarotuinen koira

text: Designer-koiriin lukeutuvat muun muassa:Toisinaan myös seuraavat useamman eri rodun välisistä risteytyksistä syntyneet sekarotuiset voidaan lukea designer-rotuihin, vaikka eivät täytäkään määritelmää kahdesta eri rodusta:Suomen Kennelliitto pitää X-rotuisina eli sekarotuisina myös kaikkia rekisteröityjen puhdasrotuisten koirien jälkeläisiä, joita ei ole rekisteröity Suomen Kennelliiton FIN-koirarekisteriin. Näillä x-rotuisilla koirilla on samat oikeudet kuin muillakin seka- ja monirotuisilla koirilla: ne eivät voi osallistua virallisiin näyttelyihin tai muihin koirakokeisiin kuin tottelevaisuus-, agility-, BH- ja pelastuskoirakokeisiin. Näihinkin kokeisiin osallistuakseen koira tarvitsee kuitenkin FIX-eläinnumeron, omistajantodistuksen sekä rokotustodistuksen.


title: Sekarotuinen koira

text: Sekarotuisen koiran viettipohja riippuu sen suvussa esiintyvien koirien roduista ja koiratyypeistä. Monilla puhdasjalostetuilla roduilla ulkonäkökeskeinen jalostus on johtanut kannan sisäsiittoisuuteen ja periytyvien vikojen yleisyyteen. Toisaalta on myös rotuja, joissa kannan laajuus, käyttöominaisuuksien vaaliminen, rodun liioittelematon rakenne ja vastuullinen jalostus ovat mahdollistaneet kannan säilymisen niin sanotusti perusterveenä. Rotukoirien kasvatuksessa terveys- ja geenitestit ovat yhä tärkeämmässä osassa ja kasvattajat ovat heränneet perinnöllisen monimuotoisuuden säilyttämiseen. Suljettu rotukanta johtaa kuitenkin väistämättä jonkinasteiseen sisäsiitokseen, geenipohjan kapenemiseen ja sitä kautta virheellisten geenien rikastumista rodun geenipooliin.


title: Sekarotuinen koira

text: Rotustatuksesta riippumatta koiran perinnöllinen terveys riippuu ainoastaan geeneistä, jotka se vanhemmiltaan perii. Suvultaan ja terveydeltään tunnetuista vanhemmista saatava sekarotuinen pentue voi olla perimältään tyypillistä rotukoiraa monipuolisempi (suurempi diversiteetti) ja näin ollen todennäköisesti vähemmän altis rotukoirille tyypillisille vioille. Toisaalta mikäli vanhemmat kantavat samoja sairauksia aiheuttavia geenimuunnoksia, voivat niiden jälkeläiset olla sairaita riippumatta siitä, mitä rotua tai taustaa vanhemmat ovat. Jos vanhempien sukua ei tunneta eikä niille ole tehty laajamittaisia terveys- ja DNA-tutkimuksia, voivat jälkeläiset teoriassa periä mitä tahansa vikoja. Sekarotuisetkin koirat voivat olla sisäsiittoisia, erityisesti vahinkopentueista syntyneet, tai katukoiralaumoista tai pentutehtaista peräisin olevat yksilöt. Sekarotuisten koirien terveys vaihteleekin taajaan.


title: Sekarotuinen koira

text: Geenitutkimusryhmä vahvistaa, että kahden keskenään erirotuisen koiran risteytys on todennäköisesti puhdasrotuista terveempi, koska rotukoira on aina sisäsiittoinen, sukulaiskeskeisen jalostuksen tulos.  Kun rodulle määritellään tietty ilmiasu, sille samalla rajautuu tavallista kapeampi geenivaranto, mikä voi vaarantaa rotujen elinvoimaisuutta, laskea lisääntymiskykyä ja rikastaa tautigeenejä kantaan. Muiden muassa yhdysvaltalainen biologian professori Raymond Coppinger on todennut, että liian kapea geenivaranto ja sisäsiittoisuus tekevät roduista ennen pitkää sairaita. Coppinger on myös esittänyt, että nykyisistä koiraroduista olisi luovuttava ihmisen määrittelemien rotuvaatimusten ajaessa niitä umpikujaan.


title: Västmanland

text: Västmanland (joskus myös ) on yksi Ruotsin maakunnista. Se sijaitsee Keski-Ruotsissa Sveanmaan pääalueella. Västmanlandin pinta-ala on 8 363,1 km². Vuoden 2011 lopussa maakunnassa oli 292 019 asukasta, joten väestötiheys oli 34,9 asukasta neliökilometriä kohti.


title: Västmanland

text: Västmanlandin rajanaapureita ovat Södermanlandin, Närken, Värmlannin, Taalainmaan ja Uplannin maakunnat. Suurin ja myös vanhin kaupunki alueella on Västerås. Maakunnan korkein kohta on Fjällberget, joka kohoaa 466 metrin korkeuteen. Suurin järvin on puolestaan Mälaren. Västmanlandin maakuntalintu on töyhtötiainen.


title: Västmanland

text:
Viimeksi Västmanlandin herttuana on toiminut prinssi Eerik (Erik Gustav Ludvig Albert Bernadotte, 1889–1918).Västmanlandissa oli vuoden 2011 lopussa yhteensä 292 019 asukasta, jotka jakaantuivat eri lääneihin seuraavasti:
Kaikki läänit kuuluvat maakuntaan vain osittain.


title: Kansiproomu

text: Kansiproomu () on hinaajan vetämänä tai työntämänä liikkuva alus, jonka rakenne muistuttaa ponttonia. Lasti kuljetetaan vesirajan yläpuolella olevalla kannella, jossa ei yleensä ole lastin suojaksi mitään kansirakenteita. Lastin kiinnitykseen tarvittavat rakenteet toki tarvitaan. Kansiproomun koko ja rakenne määräytyy paljolti käyttötarkoituksen mukaan. Kansiproomuja käytetään mitä moninaisimpien tavaroiden kuljettamiseen, työalustoina, työkoneiden alustoina tai vaikkapa rannan jatkeena. Joissakin kansiproomuissa on kannen alla säiliöitä veden tai öljyn kuljettamista varten.


title: Leo XII

text: Leo XII, syntymänimeltään Annibale Francesco Clemente Melchiore Girolamo Nicola della Genga, (22. elokuuta 1760 – 10. helmikuuta 1829) toimi paavina 28. syyskuuta 1823 – 10. helmikuuta 1829. Della Genga syntyi La Gengan (nykyisin vain Genga) aatelissukuun pienessä kaupungissa Anconan maakunnassa. Hänen tarkkaa syntymäpaikkaansa ei tiedetä, mutta yleisimmin siksi on arveltu Gengaa, Anconaa ja Spoletoa.


title: Leo XII

text: Hän opiskeli Accademia dei Nobili Eccleseasticissa, Roomassa, missä hänet myös vihittiin diakoniksi ja sitten vain kaksi kuukautta myöhemmin myös papiksi vuonna 1783, vain 23-vuotiaana.


title: Leo XII

text: Hän työskenteli paavi Pius VI:n yksityissihteerinä vuodesta 1792. Kun ranskalaiset valtasivat Kirkkovaltion 1798, hän eli pitkään luostarissa.


title: Leo XII

text:
Kun hänet äänestettiin paaviksi vuonna 1823, hän oli jo sairauden heikentämä, hänen luultiin jo kuolevan ja paranemista pidettiin ihmeenä.
Hän joutui alamaistensa epäsuosioon antamalla yksityiskohtaisia määräyksiä sekä hengellisissä että maallisissa asioissa. Läpikuultavien asusteiden valmistajia ja myyjiä uhattiin kirkonkirouksella. Erityisen ankara hän oli juutalaisia ja vapaamuurareita kohtaan.


title: Ville Lång

text: Ville Joonas Lång (s. 14. helmikuuta 1985 Lahti) on suomalainen sulkapalloilija. Hän on vuosien 2005–2014 kaksinpelin Suomen mestari. Hän edustaa Östersundom IF:ää.


title: Ville Lång

text: Sulkapallon maailmanrankingissa Lång on parhaimmillaan ollut 21:s 12. maaliskuuta 2009.


title: Ville Lång

text: Lång aloitti sulkapallon noin 10-vuotiaana. Hänen ensimmäinen seuransa oli Lahti-Sulkkis. Lång pelasi myös jalkapalloa, mutta alkoi 14-vuotiaana keskittyä pelkästään sulkapalloon.


title: Ville Lång

text: Vuonna 2003 Lång voitti nuorten EM-pronssia. Pekingin olympialaisissa 2008 Lång ylsi 16 parhaan joukkoon voitettuaan kaksi ensimmäistä otteluaan. Kyseessä on paras suomalainen olympiasulkapallosaavutus kautta aikain. Hän osallistui myös Lontoon olympialaisiin 2012, joissa hän pelasi ainoan ottelunsa Lee Chong Weitä vastaan. Baselissa 2014 Lång kuului Suomen ensimmäisen aikuisten joukkuekilpailun arvokisamitalin, EM-pronssin, voittaneeseen joukkueeseen.


title: Ville Lång

text: Lång on voittanut 15 kansainvälistä turnausta. Vuonna 2006 hän voitti Toulouse Openin ja Skotlannin avoimet. Vuonna 2008 hän voitti Kroatian avoimet, Romanian avoimet, White Nights -turnauksen Pietarissa ja Norjan avoimet. Vuonna 2009 hän voitti Viron ja Turkin avoimet ja vuonna 2010 hän voitti Unkarin avoimet. Vuonna 2011 hän voitti Viron avoimet ja Norjan avoimet. Vuonna 2012 hän voitti Viron avoimen mestaruusturnauksen. Vuonna 2014 Lång voitti Ruotsin turnauksen ja Skotlannin GP-turnauksen. Hän voitti Viron turnauksen jälleen vuonna 2016.


title: Ville Lång

text: Hän kirjoitti ylioppilaaksi Mäkelänrinteen urheilulukiosta vuonna 2005. Lång oli mukana Nelonen-kanavan Selviytyjät Suomi -tosi-tv-sarjassa vuonna 2018.


title: Smarty

text:
Smarty on PHP-kielellä kirjoitettu mallinejärjestelmä.
Smarty erottaa PHP:n ja HTML:n toisistaan ja sen tarkoitus on lähinnä tuottaa HTML-sisältöä,
erillisten "Smarty-tarkkeiden" ja näytönohjauslogiikan avulla.


title: Smarty

text:
Sallittuja tarkkeita ovat esimerkiksi muuttujat kuten {$muuttuja} ja joukko loogisia ja
ohjausoperaattoreita, kuten {if}...{else}...{/if}.


title: Smarty

text:
Smartya käytetään useimmiten PHP-sovelluksissa erottamaan toimintalogiikka esityslogiikasta.
Tämän avulla koodi saadaan selkeämmäksi ja helpommin muokattavaksi. Sovelluksen ulkoasua on
varsin helppo muuttaa koskematta varsinaiseen toimintalogiikkaan tai PHP-koodiin. Smarty on kuitenkin
yleispätevämpi ja sillä voi generoida tarvittaessa muitakin kieliä kuin HTML:ää.


title: Smarty

text: Smarty mahdollistaa näyttölogiikan ohjaamisen


title: Smarty

text: ja monella muulla tavalla. Myös monet muut mallinejärjestelmät tukevat vastaavia toimintoja.


title: Smarty

text:
Smarty poikkeaa useista muista PHP-mallinejärjestelmistä siten, että Smarty tarkastaa aina mallineen
lukiessaan, onko siitä saatavilla tuore käännetty versio. Jos tällaista ei löydy, Smarty kääntää
mallineen puhtaaksi PHP-koodiksi ja sijoittaa koodin käännetyt-hakemistoon. Jos tuore käännetty
versio taas löytyy, Smarty käynnistää sen. Näin malline toimii erittäin nopeasti, koska PHP:n ei tarvitse
suorittaa lukuisia etsi-korvaa -toimintoja sijoittaessaan sisältöä muuttujiin. Myös ohjausrakenteet
(toistot, ehtorakenteet) kääntyvät optimoiduksi PHP-koodiksi.


title: Smarty

text:
Smartyssa on myös lukuisia laajennuksia, esimerkiksi select_date, joka luo halutulla tavalla
esitetyn päiväyskentän pudotuslistojen avulla. Laajennusten rakenne on yksinkertainen ja niitä on helppo
laatia lisää.


title: Smarty

text: Koska Smarty erottaa PHP HTML:stä, tarvitaan kaksi tiedostoa. Luodaan aluksi malline basic.tpl


title: Smarty

text: Toimintalogiikan hoitavassa koodissa Smarty määritellään käyttämään edellistä mallinetta:


title: Smarty

text:
Seuraavassa esimerkissä on kommentti, {if ...}- ja {section...}-toistorakenne.
Mallineen näyttävä PHP-koodi voisi olla seuraavanlainen:


title: Smarty

text:
Toistorakenteet pääsevät oikeuksiinsa esimerkiksi näytettäessä tietokannasta haettuja rivejä.
Seuraava toistorakenne näyttää kaikki HTML-taulukossa kaikki rivit ja luo automaattisesti
oikean määrän sarakkeita:
Tiedot siirretään PHP:sta seuraavasti:Virallinen Smarty-resurssisivu.


title: Nhân Dân

text: Nhân Dân () on Vietnamin kommunistisen puolueen virallinen sanomalehti. Sitä alettiin julkaista 11. maaliskuuta 1951. Lehden päivittäinen levikki on noin 180 000 kappaletta. Lehdellä on myös online-versio, joka ilmestyi ensimmäisen kerran 21. kesäkuuta 1998.


title: Saddukeukset

text: Saddukeukset eli saddukealaiset olivat juutalainen uskonnollis-poliittinen ryhmä, joka syntyi noin 150 eaa. ja vaikutti aina Jerusalemin hävitykseen asti 70 jaa.


title: Saddukeukset

text: Saddukeukset olivat kehittyneet vanhasta pappisylimystöstä. He ottivat nimensä luultavasti kuningas Salomon ylipapilta Zadokilta, joka oli Jerusalemin temppelin esimies. Saddukeukset tähdensivät Tooraa ainoana sitovana lakina ja vastustivat farisealaisia, toista tuon ajan merkittävää ryhmää. Saddukeukset kiistivät farisealaisten uskon enkelien ja henkien olemassaoloon sekä sielun elämään kuoleman jälkeen. Saddukeukset eivät myöskään uskoneet siihen, että Jumala olisi puuttunut ihmeiden kautta ihmisten elämään. Saddukeukset torjuivat suullisesti välitetyt perinnäissäännöt, ja he alistivat ihmisen valinnanvapauden Jumalan kaitselmukselle. He eivät hyväksyneet myöskään ylösnousemusta.


title: Saddukeukset

text: Saddukeukset hävisivät kansansuosiossa farisealaisille, koska he toimivat yhteistyössä juutalaisuuteen nähden pakanallisen Rooman hallinnon kanssa, olivat myötämielisiä hellenistiselle kulttuurille ja olivat varakkaina yläluokkaisina kaukana tavallisen kansan elämästä. Saddukeusten motiiveihin sopi hyvin yhteistyö Rooman miehittäjähallinnon kanssa, koska se takasi heidän oman asemansa säilymisen. Heidät esitetään Uudessa Testamentissa Jeesuksen vastustajina.


title: Saddukeukset

text: Kun roomalaiset hävittivät vuonna 70 Jerusalemin temppelin, saddukeukset menettivät merkitystään, sillä heidän uskonkäsityksensä olivat olleet tiiviisti sidoksissa temppeliin ja juutalaisten omaan valtioon. Heillä ei ollut myöskään kansan tukea takanaan, sillä useimmat juutalaiset pitivät heidän oppejaan ja laintulkintaansa liian ankarina.


title: József Bozsik

text: József Bozsik () oli unkarilainen jalkapalloilija.


title: József Bozsik

text: Bozsik aloitti jalkapalloilun pikkupoikana Kispestin jalkapallokentillä. 11-vuotiaana hän herätti Kispesti AC:n (myöh. "Honvéd") mielenkiinnon ja siirtyi seuran juniorijoukkueeseen. Edustusjoukkueessa hän debytoi vuonna 1943 ottelussa Vasasia vastaan. Vuonna 1944 hän pelasi Pilisi Leventessä, mutta palasi takaisin Kispestiin, joka 1949 muutti nimensä Honvédiksi. Hän pelasi joukkueessa vuoteen 1962 saakka ja voitti viisi Unkarin mestaruutta (1949, 1950, 1952, 1954 ja 1955). Hän pelasi joukkueessa urallaan kaikkiaan 447 pääsarjaottelua ja teki 33 maalia.


title: József Bozsik

text: Unkarin maajoukkueessa Bozsik pelasi ensi kertaa 21-vuotiaana vuonna 1947 ottelussa Bulgarian maajoukkuetta vastaan. Maajoukkueessa hän voitti olympiakultaa Helsingin kisoissa 1952 ja MM-hopeaa Sveitsin kisoissa 1954. Kaikkiaan hän pelasi vuosina 1947–1962 maajoukkueessa 101 ottelua, mikä oli hänen maansa ennätys vuoteen 2016 saakka, ja teki 11 maalia.


title: József Bozsik

text: Peliuransa jälkeen Bozsik toimi vuosina 1966–1967 Honvédin valmentajana 47 ottelun ajan. Vuonna 1974 hänet valittiin maansa maajoukkueen valmentajaksi, mutta hän joutui pian luopumaan tehtävästä sairauden takia.


title: Erik Lindström

text: Erik Wilhelm Lindström (29. toukokuuta 1922 Helsinki – 27. elokuuta 2015) oli säveltäjä, kapellimestari ja basisti, joka oli Ruotsin kansalainen mutta asui ja työskenteli koko ikänsä Suomessa.


title: Erik Lindström

text: Lindströmin isä oli ruotsalainen kemisti, äiti suomalainen. Lindströmin työura alkoi vuonna 1938 Uuden Suomen latomossa kirjaltajan ammatissa, mutta hän työskenteli myös isänsä yrityksessä. Hän avioitui joulukuussa 1948 Vuokko Hillevi Suomen kanssa, joka on toiminut sanoittajana nimimerkillä Hillevi.


title: Erik Lindström

text: Ensimmäisessä esiintyvässä kokoonpanossa, jossa Lindström oli mukana, soittivat hänen lisäkseen Jaakko Furman rumpuja, Sal Furman trumpettia, Herbert Katz kitaraa ja Börje Sundgren saksofonia. Myöhemmin ryhmään liittyi soittamaan Nils Westerholm pianoa, Gustav Lackman pasuunaa ja Lars Lindqvist rumpuja. Ryhmän ensimmäinen laulusolisti Veljeshovissa oli Rosie Andrew (taiteilijanimi), oikealta nimeltään Rosa Rung, jonka tytär on Marion Rung.


title: Erik Lindström

text: Lindströmin yhtye voitti 24. huhtikuuta 1945 Balderin salissa pidetyn orkesterikilpailun.


title: Erik Lindström

text: Lindström liittyi 1946 Ossi Aallon orkesteriin ja soitti siinä kolme vuotta. Sen jälkeen hän liittyi Onni Gideonin yhtyeeseen.


title: Erik Lindström

text: Yhtyeessä vaikuttivat seuraavat henkilöt:


title: Erik Lindström

text: Lindström on toiminut paljon studiomuusikkona. Säveltäjänä hänen uransa alkoi varsinaisesti 1952, kun hänen säveltämänsä kappale "Armi" levytettiin. Lindström johti vuorotellen Olli Hämeen kanssa vastaperustettua Radion tanssiorkesteria vuodesta 1957 lähtien. Vuonna 1960 Lindströmille tarjottiin levytuotantotoimintaa Musiikkitalo Westerlundille, jonka hän otti vastaan ja sinä aikana Lindström työskenteli Seija Järvisen, Arja Tuomarilan, Marjatta Leppäsen, Erkki Liikasen, Kai Lindin, ja Matti Heinivahon kanssa. Hänen sävellyksensä "Muistatko Monrepos'n" Annikki Tähden levyttämänä oli Suomen ensimmäinen kultalevy. Vuonna 1963 Lindström perusti yhdessä Rolf Kronqvistin kanssa Oy Finndisc Ab:n. Vuonna 1963 Lindström näki Lammilla lavatansseissa tanssittavan jenkkaa jonossa, mistä hänelle syntyi idea levyttää kitarayhtyeen kanssa letkajenkkaa. The Adventurers pääsi levyttämään kappaleen "Letkajenkka". Kappaleesta on tehty levytyksiä useissa Euroopan maissa. Tästä alkoi letkajenkkabuumi.


title: Erik Lindström

text: Myös Helena Siltalan tulkitsema "Pikku midinetti" on niin sävellykseltään, sanoiltaan kuin sovitukseltaan Lindströmin käsialaa; molemmat saivat vuonna 1972 siitä kultalevyn.


title: Erik Lindström

text: Juha Vainio tuli vuonna 1964 mukaan artistivalikoimaan ja levytti ensimmäiseksi kappaleen "Paras rautalankayhtye", johon hän oli tehnyt sanoituksen. Samassa yhteydessä päädyttiin lisäämään Juha Vainion nimeen lisä Watt.Henrikson, s. 113. Kun Vainio levytti kappaleen "Juhannustanssit", nimettiin säestävä yhtye J. Janatuisen Jatsiyhtyeeksi, jonka alkuperäinen kokoonpano oli:Vuonna 1965 liittyi Irwin Goodman mukaan ja teki heille ensi levytyksenään kappaleen "En kerro kuinka jouduin naimisiin". Jyrki Hämäläinen sanoo Irwiniä koskevassa artikkelissaan Suosikissa keväällä 1970, että juuri Lindströmillä oli terve arvostelukyky ja ennakkoluuloton mieli hyväksyä epäsovinnainen laulaja – jonka Eino Virtanen oli vuotta aiemmin tylysti torjunut –, mikä antoi Hämäläiselle aiheen ivailla rankanlaisesti Virtasen omia lauluesiintymisiä Brita Koivusen kanssa.


title: Erik Lindström

text: Fazer osti Finndisciltä Irwinin oikeudet ja äänitteet 25 000 markan korvauksella. Tästä summasta on liikkunut eri versioita eri julkaisuissa, mutta kukaan ei ole tiennyt totuutta, sanoo Lindström.


title: Erik Lindström

text: Lindströmin sävellyksiä on levytetty yli 500, niistä iskelmiä noin 350. Hänellä oli yhtye Erik Lindström Dream Team, joka soitti muutaman kerran vuodessa.


title: Erik Lindström

text: Finndiscin toiminta loppui 1970, kun Kronqvist siirtyi EMI:lle ja Lindström alkoi kirjoittaa ohjelmistoa eri artisteille. Yhtiö myytiin yhteisellä sopimuksella.


title: Erik Lindström

text: Lindström sai Valtion säveltaidepalkinnon 2003 ja elämäntyöstään kultaisen Emma-patsaan 2006.


title: Taimi ’o Tonga

text: Taimi 'o Tonga on tongalainen ja tongan kielellä julkaistava sanomalehti. Sen perusti Kalafi Moala vuonna 1989. Lehti ilmestyy kahden viikon välein. Taimi 'o Tongan julkaisu oli kielletty useiden kuukausien ajan vuonna 2003.


title: Tuvalu Echoes

text: Tuvalu Echoes on Tuvalulla ilmestyvä englanninkielinen sanomalehti. Sen omistaa hallitus. Lehden julkaisu aloitettiin vuonna 1984, mutta se lopetettiin 1990-luvun puolivälissä. Lehteä on taas julkaistu marraskuusta 1998 lähtien. Lehti ilmestyy kahden viikon välein. Sen levikki vuonna 2002 oli 250.


title: Andrés D’Alessandro

text: Andrés Nicolás D’Alessandro (s. 15. huhtikuuta 1981 La Paternal, Buenos Aires, Argentiina) on argentiinalainen jalkapalloilija. Vasenjalkainen D’Alessandro on brasilialaisen Internacionalin pelaaja. Hänen pelipaikkansa on hyökkääjä tai keskikenttäpelaaja.


title: Andrés D’Alessandro

text: D’Alessandro aloitti jalkapallouransa River Platen juniorijoukkueessa. Vuonna 2003 hän siirtyi Wolfsburgiin 7,5 miljoonalla punnalla, mikä oli seuran siirtosummaennätys. 21. syyskuuta 2005 hän jätti nimensä historiankirjoihin tekemällä Saksan Bundesliigan kaikkien aikojen 4 000. maalin. Kaudella 2005/2006 D’Alessandro pelasi lainalla Portsmouthissa. Kaudella 2006/2007 argentiinalainen edusti jälleen lainasopimuksella Espanjassa Real Zaragozaa, joka osti hänet omakseen ennen kautta 2007/2008. Ennen kautta 2008/2009 hän puolestaan siirtyi brasilialaiseen Internacionaliin.


title: Andrés D’Alessandro

text: Argentiinan maajoukkueessa hän on pelannut 21 ottelua. Suurimmat saavutukset maajoukkuepaidassa ovat olympiakulta Ateenasta 2004 ja nuorten maailmanmestaruus vuodelta 2001.


title: Carlos Hermosillo

text: Carlos Manuel Hermosillo Goytortua (s. 24. elokuuta 1964 Cerro Azul, Veracruz, Meksiko) on meksikolainen jalkapalloilija.


title: Carlos Hermosillo

text: Hermosillo pelasi suurimman osan seurajoukkeurastaan kotimaassaan Meksikossa. Hän aloitti ammattilaisuransa kaudella 1983–1984 Club Américassa ja pelasi myös Monterreyssa, Cruz Azulissa, Necaxassa, Atlantessa ja Chivasissa. Hänen parhaat kautensa olivat Cruz Azulissa vietetyt 1994–1995 ja 1995–1996, jolloin hän teki 35 ja 36 maalia. Ulkomailla Hermosillo pelasi kauden 1989–1990 Standard Liègessä Belgiassa ja vuoden 1998 jälkeen kaksi kautta Yhdysvalloissa Los Angeles Galaxyssä.


title: Carlos Hermosillo

text: Meksikon maajoukkueessa Hermosillo pelasi 90 ottelua ja teki 35 maalia vuosina 1984–1997. Hän pelasi joukkueessa vuoden 1994 MM-turnauksessa. Hermosilla lopetti uransa vuonna 2001.


title: Tigre

text: Tigre tarkoittaa useilla kielillä (ranska, italia, espanja, portugali) tiikeriä. Katso:Tigre-nimisiä ja sanan eri kielisistä versioista hieman eri tavalla translitteroituja kieliä, etnisiä ryhmiä ja paikannimiä on Afrikan sarvessa useita:


title: Kiribati Newstar

text: Kiribati Newstar on kiribatilainen sanomalehti. Se on Te Uekeran ohella maansa ainoa viikoittain julkaistava sanomalehti. Yksi lehden perustajista oli entinen presidentti Ieremia Tabai. Kiribati Newstar ilmestyy perjantaisin ja julkaistaan useilla saarilla.


title: Iker Casillas

text: Iker Casillas Fernández (s. 20. toukokuuta 1981 Móstoles, Madridin maakunta) on espanjalainen jalkapallomaalivahti. Hän on edustanut portugalilaista Portoa heinäkuusta 2015 alkaen.


title: Iker Casillas

text: Casillasia pidetään yhtenä kaikkien aikojen parhaista maalivahdeista. Jalkapallon historia- ja tilastojärjestö IFFHS valitsi Casillasin maailman parhaaksi maalivahdiksi viidesti vuosina 2008–2012. Casillasin kasvattajaseura on Real Madrid, jota hän edusti 25 vuoden ajan. Seuran edustusjoukkueessa hän pelasi 725 virallisessa ottelussa, mikä on toiseksi eniten Raúlin jälkeen, ja saavutti muun muassa kolme Mestarien liigan ja viisi Primera Divisiónin mestaruutta. Espanjan maajoukkueen kanssa Casillas voitti kerran maailman- ja kahdesti Euroopan-mestaruuden, nämä kaikki joukkueen kapteenina, ja hän on yli 160 ottelullaan maajoukkueen eniten otteluita pelannut pelaaja. Real Madridissa hän toimi kapteenina vuosina 2010-2015.


title: Iker Casillas

text: Casillas liittyi Real Madridin junioreihin yhdeksänvuotiaana kaudella 1990–1991. Käytyään läpi seuran eri junioriluokat hän nousi kaudella 1998–1999 tuolloin Espanjan neljänneksi korkeimmalla sarjatasolla Tercera Divisiónissa pelanneen Real Madridin C-joukkueen maalivahdiksi. Seuraavan kauden Casillas aloitti sarjatasoa korkeammalla Segunda División B:ssä pelanneessa B-joukkueessa.


title: Iker Casillas

text: Real Madridin edustusjoukkueen mukana Casillas oli jo marraskuussa 1997, kun Jupp Heynckes kutsui hänet suoraan koulun oppitunnilta Norjassa Rosenborgia vastaan pelattuun Mestarien liigan otteluun saksalaisen Bodo Illgnerin loukkaantumisen vuoksi. Joukkueen maalia tuossa ottelussa vartioi Santiago Cañizares, ja vaihtomiesten joukossa Casillasin ohella oli Pedro Contreras. Joulukuussa 1998 Casillas oli Real Madridin kolmosmaalivahti Tokiossa pelatussa Intercontinental Cupissa. Real Madrid voitti ottelussa Vasco da Gaman ja Casillas saavutti näin ensimmäinen mestaruutensa edustusjoukkueessa.


title: Iker Casillas

text: Ensimmäisen ottelunsa edustusjoukkueessa ja Espanjan korkeimmalla sarjatasolla Primera Divisiónissa Casillas pelasi Athleticia vastaan 12. syyskuuta 1999, lopputuloksena 2–2-tasapeli. 18-vuotiaasta Casillasista tuli nuorimpana Real Madridin edustusjoukkueessa debytoinut maalivahti. Tuolloin valmentajana oli John Toshack, jonka Vicente del Bosque korvasi marraskuussa. Kauden aikana Casillas vakiinnutti asemansa joukkueen ykkösmaalivahtina Illgnerin loukkaantumisten ja argentiinalaisen Albano Bizzarrin epävarmojen otteiden vuoksi. Kausi huipentui Valenciaa vastaan pelattuun Mestarien liigan loppuotteluun, jonka Real Madrid voitti 3–0.


title: Iker Casillas

text: Casillas palkittiin debyyttikautensa suorituksista Euroopan parhaalle alle 21-vuotiaalle pelaajalle myönnettävällä Bravo-palkinnolla vuonna 2000. Kaudella 2000–2001 hän saavutti Real Madridin kanssa ensimmäisen Espanjan liigamestaruutensa. Keväällä 2002 Casillas menetti paikkansa hetkellisesti César Sánchezille, mutta palasi jälleen parrasvaloihin korvatessaan loukkaantuneen Sánchezin kesken Bayer Leverkusenia vastaan pelatun Mestarien liigan loppuottelun ja säilyttäessään joukkueensa 2–1-johdon torjunnoillaan. Real Madridin voittaessa Espanjan liigamestaruuden kaudella 2002–2003 Casillas pelasi kaikki ottelut, ja hän oli tuosta kaudesta lähtien joukkueen kiistaton ykkösmaalivahti. Casillasin kilpakumppaneista Illgner päätti uransa vuonna 2001 ja Bizzarri ja César Sánchez lähtivät muualle peliajan perässä, samoin kuin seuran omista joukkueista nousseet Carlos Sánchez, David Cobeño, Diego López, Jordi Codina, Antonio Adán, Tomás Mejías ja Jesús Fernández kukin vuorollaan. Puolalaiskonkari Jerzy Dudek puolestaan hankittiin Liverpoolista selvästi Casillasin varamieheksi.


title: Iker Casillas

text: Real Madrid voitti Primera Divisiónin mestaruuden jälleen kausilla 2006–2007 ja 2007–2008. Kaudella 2007–2008 Casillas oli vähiten maaleja päästänyt maalivahti Primera Divisiónissa (32 maalia 36 ottelussa, 0,88 per ottelu), mistä hänet palkittiin Zamora-palkinnolla. Hänet valittiin Euroopan jalkapalloliiton järjestämässä äänestyksessä vuosien 2007–2012 tähdistöjoukkueeseen. Historia- ja tilastojärjestö IFFHS puolestaan valitsi hänet maailman parhaaksi maalivahdiksi vuosina 2008–2012. Casillas nousi tasoihin 454 ottelua vuosina 1986–1997 pelanneen Paco Buyon kanssa Real Madridin maalivahtien ottelutilaston kärjessä 7. helmikuuta 2009. 19. lokakuuta 2010 Casillasista tuli 29-vuotiaana kaikkien aikojen eniten otteluita Mestarien liigassa pelannut maalivahti. Raúlin ja Gutin lähdettyä seurasta kesällä 2010 Casillasista tuli Real Madridin kapteeni. Kaudella 2010–2011 Real Madrid voitti Espanjan cupin Copa del Reyn ensimmäistä kertaa 18 vuoteen.


title: Iker Casillas

text: Casillasin asema Real Madridin ykkösmaalivahtina joutui uhatuksi vasta kaudella 2012–2013 José Mourinhon alaisuudessa. Joulukuussa Mourinho pudotti hänet vaihtopenkille liigaottelussa Antonio Adánin tieltä, perustellen ”Adánin olevan parempi”. Vuoden 2002 jälkeen Casillasilta oli tätä ennen jäänyt väliin vain yhdeksän liigaottelua: kaksi pelikiellon ja yksi loukkaantumisen vuoksi, ja loput seitsemän olivat sarjasijoituksen kannalta merkityksettömiä loppukauden otteluita. Casillas palasi maalille tammikuussa, mutta mursi vasemman peukalonsa kämmenluun kuun lopulla, minkä jälkeen seura hankki Diego Lópezin takaisin joukkueeseen. Casillas palasi pelikuntoon huhtikuun alussa, mutta tammikuinen ottelu jäi hänen kautensa viimeiseksi.


title: Iker Casillas

text: Carlo Ancelottin alaisuudessa kaudella 2013–2014 torjuntavastuu jakautui siten, että López pelasi Primera Divisiónin otteluissa ja Casillas Mestarien liigassa ja Copa del Reyssä. Real Madrid voittikin molemmat kilpailut, joissa Casillas pelasi. Mestarien liigan loppuottelussa kaatui paikallisvastustaja Atlético maalein 4–1 jatkoajan jälkeen. Kaudeksi 2014–2015 López myytiin Milaniin, ja hänen tilalleen hankittiin MM-kilpailuissa edukseen esiintynyt costaricalainen Keylor Navas, joka ei kuitenkaan onnistunut haastamaan Casillasia ykkösmaalivahtina. Joulukuussa 2014 Real Madrid voitti seurajoukkueiden MM-kilpailut. Loppuottelussa, joka oli samalla Casillasin 700. ottelu Real Madridin edustusjoukkueessa, kukistui argentiinalainen San Lorenzo maalein 2–0.


title: Iker Casillas

text: Seurajoukkueiden MM-kulta jäi lopulta Casillasin viimeiseksi mestaruudeksi Real Madridin kanssa, sillä kesällä 2015 hän päätti lähteä uusien haasteiden pariin ja purki sopimuksensa yhteisymmärryksessä seuran kanssa. Casillas hyvästeli Real Madridin ja seuran kannattajat lehdistötilaisuudessa 12. heinäkuuta 2015. Casillasin lähdettyä Real Madrid hankki Espanyolista Kiko Casillan, joka oli aikoinaan pelannut Real Madridin junioreissa ja muutaman ottelun kakkosjoukkueessa. Real Madrid oli koko kesän myös Manchester Unitedin David de Gean perässä, mutta siirto kariutui loppumetreillä.


title: Iker Casillas

text: Portugalilainen Porto tiedotti 12. heinäkuuta 2015 tehneensä Casillasin kanssa kaksivuotisen sopimuksen. Hän debytoi joukkueessa 15. elokuuta 2015 Primeira Ligan avauskierroksella Vitóriaa vastaan. Joukkuetta valmensi espanjalainen Julen Lopetegui, hänkin entinen Real Madridin maalivahti.


title: Iker Casillas

text: Heinäkuussa 2017 Casillas allekirjoitti vuoden mittaisen jatkosopimuksen Porton kanssa.


title: Iker Casillas

text: Junioritasolla Casillas voitti alle 16-vuotiaiden Euroopan-mestaruuden vuonna 1997 ja nuorten maailmanmestaruuden vuonna 1999.


title: Iker Casillas

text: Ensiesiintymisensä Espanjan maajoukkueessa Casillas teki 1–1-tasapeliin päättyneessä ottelussa Ruotsia vastaan 3. kesäkuuta 2000. Hän on edustanut Espanjaa vuosien 2002, 2006, 2010 ja 2014 maailmanmestaruuskilpailuissa sekä vuosien 2000, 2004, 2008 ja 2012 Euroopan-mestaruuskilpailuissa. EM-kilpailuissa 2000 hän toimi vielä Santiago Cañizaresin varamiehenä, mutta MM-kilpailuihin 2002 hän nousi maajoukkueen ykkösmaalivahdiksi Cañizaresin loukattua jalkansa vain viikkoja ennen turnausta. Vuoden 2002 kilpailuista Casillas muistetaan etenkin torjunnoistaan Espanjalle puolivälieräpaikan ratkaisseessa rangaistuspotkukilpailussa Irlantia vastaan.


title: Iker Casillas

text: EM-kilpailuissa 2008 Casillas toimi Espanjan kapteenina joukkueen voittaessa mestaruuden ensimmäistä kertaa 44 vuoteen. Turnauksen pudotuspeleissä Casillasin taakse ei tehty yhtään pelitilannemaalia. Rangaistuspotkukilpailuun venyneessä puolivälieräottelussa Italiaa vastaan hän nousi sankariksi torjumalla Italian neljästä yrityksestä kaksi.


title: Iker Casillas

text: Casillas jatkoi Espanjan kapteenina MM-kilpailuissa 2010, jossa maa voitti ensimmäisen maailmanmestaruutensa. Casillas valittiin turnauksen parhaaksi maalivahdiksi ja palkittiin Kultaisella hanskalla. Hän päästi turnauksessa kaksi maalia ja pelasi viisi nollapeliä, joista neljä pudotuspeleissä. Hän torjui muun muassa Óscar Cardozon rangaistuspotkun puolivälierässä Paraguayta vastaan ja kaksi Arjen Robbenin läpiajoa loppuottelussa Alankomaita vastaan.


title: Iker Casillas

text: Casillas sai täyteen 100 ottelua Espanjan maajoukkueessa 14. marraskuuta 2009 Argentiinaa vastaan pelatussa ystävyysottelussa. 15. marraskuuta 2011 hän pelasi Costa Ricaa vastaan uransa 127. maaottelun ja syrjäytti vuosina 1985–1998 Espanjan maalia vartioineen kollegansa Andoni Zubizarretan maajoukkueen kaikkien aikojen ottelutilaston kärkipaikalta.


title: Iker Casillas

text: Seurajoukkue


title: Iker Casillas

text: Maajoukkue


title: Iker Casillas

text: Henkilökohtaiset


title: Iker Casillas

text: Casillasin etunimi Iker on baskia ja tarkoittaa ”vierailua”. Casillasin vanhemmat José Luis ja María del Carmen työskentelivät Bilbaossa Baskimaassa ennen hänen syntymäänsä. Nimi kirjoitetaan espanjan kielioppisääntöjen vuoksi joskus myös muodossa Íker. Myös Casillasin nuoremmalla veljellä on baskinkielinen nimi, Unai. Veli on pelannut jalkapalloa muun muassa Tercera Divisiónin Móstolesissa kaudella 2010–2011.


title: Iker Casillas

text: Casillas on ollut parisuhteessa toimittaja Sara Carboneron kanssa vuodesta 2009 alkaen. Parilla on tammikuussa 2014 syntynyt poika, Martín.


title: Major League Soccer

text: Major League Soccer (MLS) on Yhdysvalloissa ja Kanadassa pelattava jalkapallon ammattilaisliiga ja maiden korkein sarjataso. MLS:n ensimmäinen kausi pelattiin vuonna 1996, jolloin siihen osallistui kymmenen joukkuetta. Kaudesta 2019 alkaen liigassa on 24 joukkuetta, joista 21 tulee Yhdysvalloista ja kolme Kanadasta. Eniten mestaruuksia eli MLS Cupeja on voittanut Los Angeles Galaxy, joka voitti viidennen mestaruuden kaudella 2014.


title: Major League Soccer

text: MLS:n pelisysteemi eroaa Euroopan pääsarjoista siten, että mestaruus ratkaistaan pudotuspeleillä eli cup-muotoisesti.


title: Major League Soccer

text: Liigan sarjakausi alkaa maaliskuussa ja päättyy marraskuussa. Kaudella 2010 liigassa on 16 joukkuetta, jotka jaetaan itäiseen (8 joukkuetta) ja läntiseen konferenssiin (8 joukkuetta). Runkosarjassa joukkueet kohtaavat toisensa kahdesti, kerran koti- ja kerran vieraskentällä. Runkosarjan voittaja eli eniten pisteitä kerännyt joukkue palkitaan MLS Supporters’ Shield -palkinnolla.


title: Major League Soccer

text: Runkosarjan jälkeen pelattaviin pudotuspeleihin pääsee molemmista konferensseista kaksi parasta ja neljä runkosarjan seuraavaksi parasta konferenssista riippumatta, yhteensä kahdeksan joukkuetta. Pudotuspelit pelataan puolivälierävaiheessa kaksi- ja välierävaiheessa yksiosaisena. Tasatilanteessa paremmuus ratkaistaan jatkoajalla ja rangaistuspotkukilpailulla, vierasmaalisääntö ei ole voimassa. Pudotuspelit päättyvät yksiosaiseen loppuotteluun, MLS Cupiin.


title: Major League Soccer

text:
MLS:n hallinto- ja omistusrakenne on esimerkiksi eurooppalaisista sarjoista poikkeava. Seurat eivät ole itsenäisiä, vaan liiga hallitsee seuroja keskitetysti, neuvottelee pelaajasopimukset ja jakaa voitot seuroille. MLS:ssä on myös tiukka palkkakatto. Näillä toimilla on pyritty välttämään kaatuneen North American Soccer Leaguen tekemät virheet. NASL joutui lopettamaan seurojen palkattua korkealla rahalla vanhenevia jalkapallotähtiä ja ajauduttua vaikeuksiin.
Kuitenkin myös MLS on tehnyt toiminnassaoloaikanaan vaatimattomista pelaajapalkoistaan huolimatta 350 miljoonan dollarin tappiot.


title: Major League Soccer

text: Major League Soccer perustettiin vuoden 1993 lopulla vastineeksi FIFAn Yhdysvalloille myöntämistä vuoden 1994 maailmanmestaruuskilpailuista. Maassa ei ollut tuolloin koko liittovaltion kattavaa sarjaa, sillä North American Soccer League oli lakkautettu kymmenen vuotta aikaisemmin. MLS:n ensimmäinen kausi pelattiin vuonna 1996 kymmenellä joukkueella. Ensimmäisellä kaudella katsojamäärät olivat korkeat, mutta alkoivat pikkuhiljaa laskea. Alkuperäiset joukkueet olivat läntisen konferenssin Colorado Rapids, Dallas Burn, Kansas City Wiz, Los Angeles Galaxy ja San Jose Clash sekä itäisen konferenssin Columbus Crew, D.C. United, New England Revolution, New York/New Jersey MetroStars ja Tampa Bay Mutiny.


title: Major League Soccer

text: Vuonna 1998 sarja laajeni 12-joukkueiseksi, kun Chicago Fire liittyi läntiseen ja Miami Fusion itäiseen konferenssiin. Vuonna 2000 sarja jaettiin itäiseen, keskiseen ja läntiseen divisioonaan. Joukkueista Chicago, Tampa Bay, Dallas ja Columbus siirrettiin keskiseen divisioonaan. Kauden 2001 jälkeen floridalaisjoukkueet Miami ja Tampa Bay lopettivat toimintansa, minkä seurauksena liiga muuttui jälleen 10-joukkueiseksi ja entinen konferenssijako itäiseen ja läntiseen palasi Chicagon siirtyessä itäiseen. Vuonna 2004 liigaan liittyivät Real Salt Lake ja Los Angelesista toinen joukkue, Chivas USA, molemmat läntiseen konferenssiin. Tämän seurauksena Kansas Cityn joukkue siirtyi itäiseen konferenssiin. Liiga laajeni edelleen, kun Toronto FC liittyi itäiseen konferenssiin kaudeksi 2007, Seattle Sounders FC läntiseen konferenssiin kaudeksi 2009 ja Philadelphia Union itäiseen konferenssiin kaudeksi 2010.


title: Haitallinen valikoituminen

text: Haitallinen valikoituminen tarkoittaa taloustieteessä tilannetta, jossa ei-toivotut kuluttajat tai tuotteet valikoituvat markkinoille epäsymmetrisen informaation seurauksena. Haitallinen valikoituminen on yksi markkinahäiriön lähde.


title: Haitallinen valikoituminen

text: Alun perin termiä haitallinen valikoituminen käytettiin vakuutusmarkkinoilla. Sairausvakuutuksen tapauksessa ihmiset, jotka tietävät olevansa suuremmassa riskissä sairastua ottavat vakuutuksen todennäköisemmin kuin muut. Jos vakuutusyhtiöllä on epätäydellinen informaatio ihmisten sairastumisen todennäköisyydestä, ei se voi hinnoitella vakuutusta riskiryhmien mukaan. Tällöin vakuutusten hinta nousee, koska markkinoille valikoituu korkean riskin ihmisiä. Tämä taas vähentää alhaisen riskin ihmisten halukkuutta ottaa vakuutus, joka nostaa hintaa entisestään. Käytännössä vakuutusyhtiöt pyrkivät hinnoittelemaan tuotteensa riskiryhmien mukaan.


title: Haitallinen valikoituminen

text: Nobelisti George Akerlof kehitti teoreettisen mallin, joka yleistää haitallisen valikoitumisen periaatteen myös muihin epäsymmetrisen informaation tilanteisiin. Termi "market for lemons" tulee hänen 1970 julkaisemansa artikkelin nimestä ("Quarterly Journal of Economics"). Hän käytti esimerkkinä käytettyjen autojen markkinoita, jossa myydään kahden tyyppisiä autoja: huonoja ("lemons") ja hyviä ("cherries"). Hän oletti, että ostajat eivät pysty erottamaan huonoja ja hyviä autoja. Markkinoilla auton hinnaksi muodostuu hyvien ja huonojen autojen osuuksien mukaan painotettu keskiarvo autojen arvoista. Tällöin myyjillä on kannuste tuoda enemmän huonoja autoja markkinoille, koska he saavat niistä suuremman voiton. Kuluttajat ymmärtävät tämän, jonka seurauksena he suostuvat maksamaan entistä vähemmän. Tämä tekee hyvien autojen myynnin vähemmän kannattavaksi ja niiden osuus vähenee markkinoilla.


title: Tähdet kertovat, komisario Palmu

text: Tähdet kertovat, komisario Palmu on Matti Kassilan ohjaama elokuva vuodelta 1962. Se perustuu Mika Waltarin myöhemmin salapoliisiromaaniksi muokkaamaan romaanikäsikirjoitukseen "Tähdet kertovat, komisario Palmu".


title: Tähdet kertovat, komisario Palmu

text: Elokuva kertoo, miten rikostutkimus puliukoksi luullun kuolleen miehen kuolinsyystä laajenee median ja rikokseen liittyvien talouselämän merkittävien henkilöiden luomassa paineessa.


title: Tähdet kertovat, komisario Palmu

text: Waltarilla oli pahoja luomisvaikeuksia suuren historiallisen romaanin suhteen. Kassila kutsui hänet elokuvansa "Kaasua, komisario Palmu!" ensi-iltaan. Waltari oli hyvillään elokuvasta, jolloin paikalla ollut Fennada-Filmin johtaja Mauno Mäkelä kysyi, olisiko tällä vaikka lyhyt synopsis kolmatta elokuvaa varten.


title: Tähdet kertovat, komisario Palmu

text: Waltari pyysi odottamaan vähän aikaa, ja kolmen viikon päästä hänellä oli kertomus valmiina. Hän oli kirjoittanut sen romaanin muotoon, ja tarina ilmestyikin myös kirjana. Palmu-romaanin jälkeen sujui myös historiallisen romaanin eli "Ihmiskunnan vihollisten" kirjoittaminen.


title: Tähdet kertovat, komisario Palmu

text: Tässä elokuvassa Palmun maailmaan tulee uusi aika. Entisestä alaisesta Virrasta on tullut esimies, ja Palmu huokaa: ”Ai, minä muistan vanhat ajat, kun me pojat…” Uusi aika näkyy myös lavastuksessa: Ensio Suominen on tuonut mukaan modernit kalusteet ja Marimekko-verhot. Samoin poliisilaitoksen tekniikka on nykyaikaistunut sisäpuhelimineen.


title: Tähdet kertovat, komisario Palmu

text: Waltarin ja Kassilan tuntemalla eteläisellä Helsingillä on keskeinen osa elokuvassa, mutta entinen romanttinen Tähtitorninmäki esitellään nyt rikoksen näyttämönä. Vadenblickin kartanoa esittää ulkokuvauksissa keskiajan romantiikkaa henkivä Siuntion Suitian kartano.


title: Tähdet kertovat, komisario Palmu

text: Eräs 2000-luvun kriitikko pitää elokuvaa edeltäjää heikompana. Parhaana antina hän näkee Palmun, Kokin ja Virran yhteispelin. Toinen näkee elokuvan häikäilemättömässä yli-ihmisyyttä ilmentävässä majurissa yhtymäkohtia nykyaikaan. Surumielisen komedian käsikirjoitus syntyi Waltarilta välityönä.


title: Tähdet kertovat, komisario Palmu

text: Alli Pelkosen Turva-terrieri löytää Tähtitorninmäeltä vanhan miehen ruumiin. Havaittuaan ruumiissa väkivallan jälkiä poliisit alkavat tutkia tapausta murhana. Paikalle osunut Iltalehden toimittaja Nopsanen löytää lähistöltä romuttuneen auton ja oivaltaa, että varastettu auto ja tappo liittyvät toisiinsa. Hän yhdistää tapaukseen lättähatut. Poliisin tutkimuksissa vainajan nimeksi paljastuu Fredrik Nordberg. Hän oli entinen antikvariaatin pitäjä, joka harrasti tähtien tarkkailua kaukoputkella Kaivopuistossa.


title: Tähdet kertovat, komisario Palmu

text: Poliisi menee vainajan kotiin, jossa on muutto meneillään. Palmu kumppaneineen kuulustelee muutossa auttamaan tullutta kuolleen miehen veljentytärtä Saara Pohjanvuorta, jonka nahkatakki-poikaystävästään Ville Valkosesta Virta kiinnostuu. Pohjanvuori asui setänsä luona, koska hänen isänsä oli raivostunut kuultuaan tyttärensä olevan Villelle raskaana. Epäilyt lättähattujen osallisuudesta murhaan osoittautuvat kuitenkin vääriksi.


title: Tähdet kertovat, komisario Palmu

text: Palmu epäilee, että muuttamassa ollut Nordberg on hankkinut rahat uuteen asuntoon kiristämällä. Murhapaikalla selviää, että majuri Carl Gustaf Vadenblickin Katajanokan asunto näkyy kaukoputkella Tähtitorninmäeltä. Vadenblickin alkoholisoitunut vaimo Maire Melkonen putosi asunnon parvekkeelta hämärissä olosuhteissa ja kuoli, ja Nordberg ilmeisesti näki tapauksen kaukoputkellaan. Vadenblickillä oli myös ollut suhde Mairen 17-vuotiaaseen Sinikka-tyttäreen edellisestä avioliitosta. Tytär kuoli purjehdusonnettomuudessa, josta majuri selvisi hengissä.


title: Tähdet kertovat, komisario Palmu

text: Poliisi menee tapaamaan Vadenblickia, jota tutkimuksen avaaminen ei hätkäytä. Sen sijaan hänen uusi vaimonsa, Mairen nuorempi sisko Annika hermostuu. Majuri esittelee poliiseille Kotkanpesä-nimisen huvilan juuri valettua perustusta. Palmu vihjaa Vadenblickin ympärille tapahtuneiden kuolemien omituisuudesta, mutta todisteiden puutteessa Virta ei voi pidättää ketään.


title: Tähdet kertovat, komisario Palmu

text: Paluumatkalla Virta oivaltaa, että Nordbergin kuolemasta kuullut Annika pelkää majurin tappavan hänetkin. Poliisit palaavat tilalle, jossa Vadenblick on aikeissa suistaa uuden vaimonsa rantajyrkänteeltä kuolemaan. Todisteet majurin syyllisyydestä aiempiin murhiin löytyvät Kotkanpesän kivijalasta.


title: Tähdet kertovat, komisario Palmu

text: Elokuvan lopussa kuullaan komisario Palmun lausuvan ”Avaamme ikkunoita Eurooppaan”. Tämä oli Tulenkantajien kirjajilijaryhmittymän, johon Mika Waltarikin kuului, tunnuslause.


title: Turkin vaakuna

text: Turkin tasavallalla ei ole virallista kansallista tunnusta, mutta kansallisen lipun tähden ja puolikuun (turkkilainen ay-yıldız) muotoilu on käytössä tosiasiallisena tunnustamuksena muun muassa turkkilaisille passeille, turkkilaisille henkilökortille ja diplomaattisille edustustoille Turkista.


title: Turkin vaakuna

text: Tähti ja puolikuoro säilyvät 1800-luvun ottomaaniliikkeestä, ja se on saanut asemansa de facto kansallisena tunnuksena ottomaanien vaakun poistamisen jälkeen vuonna 1922. Se oli käytetty kansallisissa henkilökortteissa 1930-luvulla (sarvet puolikuun puolelta vasemmalle sijasta nykyään yleisempi suunta oikealle).


title: Sterlitamak

text: Sterlitamak (, ) on Baškortostanin toiseksi suurin kaupunki. Tämä vuoden 2010 väestönlaskennan mukaan 273 486 asukkaan kaupunki sijaitsee tasavallan keskiosassa Belajan varrella 130 kilometriä pääkaupungista Ufasta etelään.


title: Sterlitamak

text: Sterlitamak on tärkeä teollisuuskaupunki, jonka tärkeimmät teollisuudenalat ovat kemikaali-, koneenrakennus- ja puunjalostusteollisuutta. Sterlitamak ei kuulu kaupunkia ympäröivään Sterlitamakin piiriin vaan muodostaa oman hallintoalueensa. Sterlitamak perustettiin vuonna 1766 satamaksi suolan kuljetusta varten. Kaupunginoikeudet se sai 1781.


title: Kylkiluu

text: Kylkiluut (, monikossa "costae") ovat luita, jotka osallistuvat rintakehän muodostamiseen. Kylkiluiden tehtävä on suojella rintaontelon elimiä.


title: Kylkiluu

text: Kylkiluut niveltyvät selän puolella aina kahteen rintanikamaan. Poikkeuksena on ensimmäisen kylkiluu, jonka päässä on vain yksi nivelpinta, jolla se on kiinni ensimmäisessä rintanikamassa. Rintakehän puolella kylkiluut liittyvät kylkiluuruston välityksellä rintalastaan. Ihmisellä kaksi alinta paria ja koiralla kaudaalisin kylkiluupari ei ole liittynyt rintalastaan eikä kylkikaareen; näitä kutsutaankin vapaiksi kylkiluiksi.


title: Kylkiluu

text: Kylkiluuparien lukumäärä vastaa kaikilla lajeilla rintanikamien määrää.


title: Kylkiluu

text: Joskus kuulee mainittavan, että miehellä olisi yksi kylkiluu vähemmän kuin naisella. Tämä on kuitenkin Raamatun sanoman tulkintaa, jonka mukaan nainen on luotu miehen kylkiluusta (). Sukupuolten välistä eroa ei kylkiluiden lukumäärässä ole havaittu, mutta eräillä ihmisillä on ylimääräinen luupari, niin sanotut kaulakylkiluut. Nämä voivat joskus aiheuttaa kiputiloja. Toinen paikka, jossa voi olla ylimääräiset kylkiluut, on lanneranka (lannekylkiluut). Eräs harvinainen poikkeama on, että kylkiluupareja onkin vain yksitoista.


title: Samoa Observer

text: Samoa Observer on Samoan ainoa päivittäin ilmestyvä sanomalehti. Savea Sano Malifa aloitti sen julkaisun lokakuussa 1978. Lehti ilmestyi lyhyen aikaa vuonna 1994 vain kaksi kertaa viikossa, mutta marraskuusta 1994 lähtien se on taas ollut päivittäinen.


title: Ångermanland

text: Ångermanland (joskus myös , ) on yksi Ruotsin maakunnista. Se sijaitsee Pohjois-Ruotsissa Norlannin pääalueella. Ångermanlandin pinta-ala on 19 894,3 km². Vuoden 2011 lopussa maakunnassa oli 131 086 asukasta, joten väentiheys oli 6,6 asukasta neliökilometriä kohti.


title: Ångermanland

text: Maakunta sijaitsee luonnonmaantieteellisesti ilmaistuna Pohjanlahden länsirannikolla. Sen naapurimaakuntia ovat Medelpadin, Jämtlandin, Lapin ja Västerbottenin maakunnat. Ångermanland on pinta-alaltaan Ruotsin kuudenniksi suurin maakunta.


title: Ångermanland

text: Maakunnan suurin kaupunkitaajama on Örnsköldsvik. Muut kaupungit ovat Härnösand, Kramfors ja Sollefteå. Maakunnan korkein kohta on Tåsjöberget, joka kohoaa 635 metrin korkeuteen. Suurin järvi on Tåsjön.


title: Ångermanland

text:
Prinssi Nicolas Paul Gustaf on Ångermanlandin herttua.Ångermanlandissa oli vuoden 2011 lopussa yhteensä 131 086 asukasta, jotka jakaantuivat eri lääneihin seuraavasti:
Kaikki läänit kuuluvat maakuntaan vain osittain.


title: Salavat

text: Salavat (, ) on yli 150 000 asukkaan kaupunki Venäjällä Baškortostanissa, 165 kilometriä tasavallan pääkaupungista Ufasta. Kaupunki sijaitsee Belajajoen laaksossa joen itäisellä rannalla. Salavat ei kuulu sitä ympäröivään Sterlitamakin piiriin vaan muodostaa oman kaupunkipiirikuntansa.


title: Salavat

text: Salavat perustettiin vuonna 1948 ja kaupunki siitä tuli 1954. Se perustettiin alun perin uuden raakaöljynjalostuskombinaatin rakentajien asuma-alueeksi, mutta kasvoi kuudessa vuodessa todelliseksi kaupungiksi, ja vuonna 1959 siellä oli jo 61 000 asukasta. Vuodesta 1995 väkiluku on pysynyt tasaisesti 155 000 tuntumassa.


title: Sterlitamakin piiri

text: Sterlitamakin piiri (, ) on paikallinen itsehallintoalue Baškortostanin tasavallan keskiosassa Venäjällä. Piirin pinta-ala on 2 227 km², asukasluku noin 35 000 ja asukastiheys 15 asukasta neliökilometriä kohden.


title: Sterlitamakin piiri

text: Piirin alueen sisäpuolella sijaitsevat Sterlitamakin ja Salavatin kaupungit, jotka eivät kuulu piiriin vaan muodostavat omat, suoraan tasavallan hallinnon alaiset kaupunkipiirikuntansa. Piiri koostuu 20 maalaiskunnasta (kyläneuvostoalueesta). Sterlitamakin itäosan halki virtaa Kaman sivujoki Belaja. Piirin suurimmat etniset ryhmät vuonna 2002 olivat venäläiset (34%), baškiirit (25%), tšuvassit (15%) ja tataarit.


title: Beniamino Gigli

text:
Beniamino Gigli (20. maaliskuuta 1890 – 30. marraskuuta 1957) oli italialainen ooppera- ja konserttilaulaja. Hän oli sukupolvensa kuuluisin tenori ja yksi 1900-luvun kuuluisimpia laulajia. Giglin kykyjä arvostetaan niin, että hän on laulajana yksi hienoimmista tenoreista musiikkiäänityksen historiassa.
Gigli syntyi Recanatin kaupungissa Marchessa Italian keskiosassa köyhään käsityöläisperheeseen.


title: Beniamino Gigli

text: Nuori Beniamino lauloi jo 7-vuotiaana San Flavianon katedraalin poikakuorossa. Perhe ei kuitenkaan pitänyt musiikkia turvattuna ammattina vaikka tukivatkin Beniaminon laulu-uraa. Beniaminon hämmästyttävä ja huomiota herättävä operettidebyytti tapahtui Maceratan Teatro Lauro Rossissa 28. huhtikuuta 1907 Alesandro Billin operetissa La fuga d’Angelica (Angelican pakomatka) nimihenkilönä naisroolissa. Nuori Gigli opiskeli Roomassa ja myöhemmin pääsi jatkamaan Rooman kuuluisassa Santa Ceciliassa vuonna 1911 aluksi kuuluisan baritonin Antonio Cotognin ja sittemmin Enrico Rosatin johdolla.


title: Beniamino Gigli

text: Gigli valmistui vuonna 1914 Santa Ceciliasta. Parman kansainvälisessä laulukilpailussa 20.–27. heinäkuuta vuonna 1914 vasta 24-vuotias Beniamino Gigli voitti ensimmäisen palkinnon. Voittoa seurasi oopperadebyytti 15. lokakuuta 1914, jolloin hän esiintyi Rovigon Teatro Socialessa laulamalla Enzon roolin Amilcare Ponchiellin oopperassa La Gioconda menestyksellisesti.


title: Beniamino Gigli

text: Beniamino Gigli avioitui vuonna 1915 Costanza Cerronin kanssa ja pariskunta sai kaksi lasta, Rinan (1916 ja Enzon (1919. Vuosina 1915–1919 Gigli esiintyi Italian eri oopperataloissa ja vuonna 1919 ensimmäistä kertaa Buenos Airesin Teatro Colónissa.


title: Beniamino Gigli

text: Arrigo Boiton Mefistofelen Faust oli Giglin uran nousuvaiheen tärkein rooli. Sitä roolia hän lauloi Teatro Massimossa Palermossa 31. maaliskuuta 1915, Teatro di San Carlossa Napolissa 26. joulukuuta 1915, Teatro Costanzi di Romassa 26. joulukuuta 1916, Teatro alla Scalassa Milanossa 19. marraskuuta 1918 ja lopulta Metropolitan-oopperassa (MET) New Yorkissa 26. marraskuuta 1920.


title: Beniamino Gigli

text: Italialaisen tenorin Enrico Caruson kuoleman jälkeen (1921) Gigli nousi maailmanlaajuiseen kuuluisuuteen ja METn lyyristen italialaisten oopperaroolien laulajaksi. Media kutsui häntä ”Kakkos-Carusoksi” mutta Gigli vastasi mieluummin olevansa ”Ykkös-Gigli”. Tosiasiassa Carusoa ja Gigliä on vaikea verrata toisiinsa, sillä Caruson ääni oli laajempi, tummempi ja sankarillisempi kuin Giglin hunajainen, lyyrinen ääni. MET:in aikana Gigli lauloi Metropolitan-oopperassa 510 oopperaesityksessä ja 28 eri roolissa kiertueet ja konsertit mukaan laskien.


title: Beniamino Gigli

text: Giglin ura MET:issä päättyi vuonna 1932. Viimeiseksi rooliksi jäi Mantovan Herttua Giuseppe Verdiin oopperassa Rigoletto. Metropolitan-oopperan pääjohtaja Giulio Gatti-Casazza antoi lehdistölle lausunnon, jonka mukaan Beniamino Gigli ei suostunut muiden laulajien tavoin palkanalennukseen. Gigli oli tehnyt vastaehdotuksen, jonka mukaan hän olisi laulanut 5 – 6:ssa METn oopperaesityksissä ilmaiseksi. Niistä saatu tuotto olisi ollut Metropolitan-oopperalle suurempi kuin Giglille ehdotettu 10 %:n palkanalennus. Arvellaan Giulio Gatti-Casazzan halunneen Metropolitan-oopperalle halvemman ykköstenorin, koska kaikkien laulajien ei tarvinnut suostua palkanalennukseen, mm. Lily Pons ja Rosa Ponselle saivat seuraavaksi kaudeksi palkankorotuksen. Beniamino Gigli palasi vielä vuonna 1939 MET:iin laulamaan viisi esitystä ja Giglin jäähyväisrooli Metropolitan-oopperassa oli myös Mantovan Herttua Giuseppe Verdin oopperassa Rigoletto 8. helmikuuta 1939.


title: Beniamino Gigli

text: Gigli palasi Italiaan ja muutti asumaan Roomaan. Hän lauloi Italiassa, Euroopassa ja Etelä-Amerikassa. Oopperatalojen lisäksi hän alkoi laulaa myös ulkoilma-areenoilla. Italia oli jo Benito Mussolinin johtama fasistinen valtio ja Italian poliittiset ja kulttuurisuhteet kehittyivät voimakkaasti Saksaan päin. Oopperataloissa laulamisen lisäksi Giglin laulutaiteen ympärille kuvattiin vuosina 1935–1945 yhteensä 14 elokuvaa, joista viisi Saksassa.


title: Beniamino Gigli

text: Vuonna 1935 Gigli tutustui 18-vuotiaaseen laulajaopiskelijaan Lucia Vigaraniin. Tästä alkoi avioliiton ulkopuolinen suhde, joka jatkui 22 vuotta ja päättyi Giglin kuolemaan. Avoliitossa syntyi kolme lasta Giovanni Vigarani (1940), Gloria Vigarani (1941) ja Maria Pia Vigarani (1944) .


title: Beniamino Gigli

text: Toisen maailmansodan loppuvaiheessa Gigli oli esiintymiskiellossa 9 kuukautta. Liittoutuneet tutkivat Giglin yhteydet natsi- ja fasistihallintoihin. Gigli painatti puolustuskirjasen "La verita sul mio ”Caso”", jonka painos oli 50 000 kappaletta. Liittoutuneet kumosivat esiintymiskiellon helmikuussa 1945 ja Gigli pystyi jatkamaan laulajanuraansa.


title: Beniamino Gigli

text: Loppuvuosinaan Gigli konsertoi enemmän kuin esiintyi oopperanäyttämöllä. Hän lauloi noin 400 oopperasitystä ja noin 500 konserttia. Uusina vierailukohteina oli Egypti vuonna 1950 ja Etelä-Afrikka vuonna 1951.


title: Beniamino Gigli

text: Uransa loppupuolella Beniamino Gigli lauloi Pajatson ja Cavalleria rusticanan pääroolit Canio/Turiddu samana iltana. Tämä tenorille harvinainen tapa kesti Bilbaosta vuonna 1946 vuoteen 1954 Messinaaan. Gigli lauloi tätä kaksoispääroolia 40 kertaa. Giglin jäähyväisoopperaesitys oli Messinassa 22. elokuuta 1954 ja roolina oli Canio/Turiddu.


title: Beniamino Gigli

text: Tämän jälkeen oli vuorossa maailmanlaajuinen jäähyväiskonserttikiertue. Julkisuudessa Gigli nähtiin viimeisen kerran 22. syyskuuta 1957 Teatro Gentile da Fabrianossa kun hänelle juhlallisesti luovutettiin Premio Fabriano.


title: Beniamino Gigli

text: Gigli menehtyi Roomassa 30. marraskuuta 1957 diabeteksen, sydäntulehduksen ja aasialaisen influenssan seurauksena


title: Beniamino Gigli

text: Musiikkikriitikko Walter Baldasso kuvaa Giglin ääntä ja tekniikkaa: “rekistereiden homogeenisuus, kristallinkirkas, ihana timbro, mutta samalla myös täyteläinen raikas ja kiihkeä. Varma äänen tuottaminen, täydellinen tekniikka, suloinen mezza-voce, poikkeuksellinen musikaalisuus, sametinpehmeä laulurikas fraseeraus ja erehtymätön intonaatio.”


title: Beniamino Gigli

text: Giglin Chiaroscurosta (äänen väristä) kertoo amerikkalainen musiikkiasiantuntija Stefan Zucker: “Gigli käytti äänenvärin sävyjä ja dynamiikkaa enemmän kuin kukaan 1900-luvun laulaja. Giglillä oli useita sointialueita ja kaksi perusdynamiikkatasoa, voimakas ja pehmeä. Hänen taiteensa perustui chiaroscuron (äänen valon ja varjon) käyttöön.”


title: Beniamino Gigli

text: Giglin ääniala oli alussa lyyrinen tenori ja myöhemmin sen katsotaan muuttuneen lyyris- dramaattiseksi. Giglin ääni kulkee kaikissa rekistereissä leveänä ja tasaisena ja hänellä oli korvia hivelevät pianissimot mutta ääni pysyi kaikesta huolimatta hyvin kantavana. Gigli pystyi tavaramerkillään hunajaisella mezza-vocella tulkitsemaan ihmisten syvimmät tunteet, sitä auttoi täydellinen hengitystekniikka ja erittäin voimakkaasti kehittyneet äänihuulet. Teatro di San Carlossa 8.1.1952 taltioidusta CD:llä ”Mamma, quel vino è generoso” aarian jälkeen kuuluu ihailijan huuto: Gigli sei Dio!


title: Beniamino Gigli

text: Gigli antoi aikanaan enemmän hyväntekeväisyyskonsertteja ja hän keräsi enemmän rahaa kuin kukaan aiemmin. Konsertteja arvellaan olevan noin 1000. Gigli lahjoitti mm. rippi-isälleen Padre Piolle suuria summia. Gigli lauloi myös paljon hengellistä musiikkia ja Lorenzo Perosin hengelliset suurteokset olivat hänelle läheisiä.


title: Beniamino Gigli

text: Konserttien jälkeen Giglillä oli tapana laulaa useita, jopa kymmeniä ylimääräisiä numeroita. Joskus hän myös siirtyi konserttisalista laulamaan yleisölleen piazzalle. Gigli tunnettiin sopimuksiaan kunnioittavana laulajana ja konserttien peruuttaminen sairaustapauksien takia oli äärimmäisen harvinaista.


title: Beniamino Gigli

text:
Beniamino Gigli saapui Suomeen 27. lokakuuta 1954 Turkuun s/s Borella. Suomen kaksi konserttia pidettiin Helsingissä Töölön Kisahallissa 28. lokakuuta ja 31. lokakuuta, konsertit olivat loppuunmyytyjä ja niissä Giglin pianistina Enrico Sivieri.
Suomen Beniamino Gigli -seura paljasti Beniamino Giglin Suomen vierailun muistolaatan Töölön Kisahallin Suomen Kansallisoopperan puoleiseen päätyyn 26. helmikuuta 1990.


title: Beniamino Gigli

text:
Suomen Beniamino Gigli -seura perustettiin vuonna 1985 tarkoituksenaan tehdä tunnetuksi Beniamino Giglin elämäntyötä, klassista ja erityisesti oopperamusiikkia, harrastaa kulttuurivaihtoa Suomen ja Italian välillä järjestämällä suomalaisille laulajille mahdollisuuksia laulaa Recanatissa sekä vastaavasti italialaisille laulajille tilaisuuksia laulaa Suomessa Beniamino Gigli -muistokonserteissa.
Suomen Beniamino Gigli -seuran hallitus myöntää Beniamino Giglin hyväksi tehdystä työstä ansioituneille henkilöille Beniamino Gigli -palkinnon.


title: Neftekamsk

text: Neftekamsk (, ) on noin 121 733 asukkaan kaupunki Baškortostanin tasavallan luoteiskolkassa Kaman varrella, 250 kilometriä pääkaupungista Ufasta luoteeseen. Jos tarkastellaan hieman laajempaa, lähistön maaseutua sisältävää Neftekamskin kaupunkipiirikuntaa, asukkaita oli vuonna 2010 yhteensä 133 535.


title: Neftekamsk

text: Neftekamsk sijaitsee Krasnokamskin piirin sisällä, muttei ole sen osa.


title: Neftekamsk

text: Neftekamsk perustettiin vuonna 1957 ja kaupunki siitä tuli 1963.


title: Prothom Alo

text: Prothom Alo (bengaliksi "প্রথম আলো") on päivittäin julkaistava bangladeshilainen sanomalehti. Se ilmestyy Dhakassa. "Prothom Alo" tarkoittaa bengalin kielellä ensimmäistä valoa. Lehti perustettiin vuonna 1998 ja sen tämänhetkinen päätoimittaja on Matiur Rahman.


title: Ilman johtolankaa

text: Ilman johtolankaa ("Without a Trace") on yhdysvaltalainen draamasarja, joka kertoo kadonneita henkilöitä etsivästä FBI:n ryhmästä. Suomessa sarjaa ovat esittäneet MTV3 ja FOX.


title: Ilman johtolankaa

text: Sarjan ensi-ilta Yhdysvalloissa oli vuonna 2002. Sen loi Hank Steinberg ja tuottajana toimi Jerry Bruckheimer. Yhdysvalloissa sarjaa esitettiin CBS:llä. Ohjelmassa kadonneiden rinnalla juonena olivat myös päähenkilöiden ongelmat ja keskinäiset suhteet.


title: Ilman johtolankaa

text: Sarjaa tehtiin seitsemän tuotantokautta, vuoteen 2009 asti. Kausista kuusi ensimmäistä on julkaistu DVD:llä.


title: Ilman johtolankaa

text: Hongkongissa ja Australiassa sarjan näyttämisen jälkeen näytettiin televisiossa oikeiden kadonneiden kuvia.


title: Ilman johtolankaa

text: Sarja sijoittuu New Yorkiin. Siinä etsitään kadonneita henkilöitä Jack Malonen johtaman FBI:n tiimin avulla. Jack Malone käy tiimeineen läpi minuutti minuutilta kadonneen henkilön historian. Mottona on "Löytääksesi kadonneen, sinun on ensin opittava tuntemaan hänet". Malonen tiimiin kuuluu kuusi henkeä ja työt alkavat siitä hetkestä, jolloin kadonnut henkilö on viimeisen kerran nähty. Yleensä kadonnut henkilö löydetään jakson lopussa.


title: The Barbados Advocate

text: The Barbados Advocate on barbadosilainen sanomalehti. Sen julkaisu aloitettiin lokakuussa 1895, joten se on maansa vanhin yhtä mittaa julkaistu sanomalehti. Lehti ilmestyy päivittäin.


title: Kipu-tyttö

text: Kipu-tyttö on henkiolento suomalaisessa mytologiassa, joka tunnetaan lähinnä kivunlievitykseen käytetyistä loitsuista. Usein kiputyttöä kutsutaan Tuonen neidiksi.


title: Kipu-tyttö

text: Kipu-tyttö tekee ihmisille kipuja vääntämällä kipukiveä. Kipukivi on kipumäellä, kipuvuorella tai kipukukkulalla, ja joskus myös lähellä on kipukoski. Joissain loitsuissa kiputytön kerrotaan itkevän.


title: Kipu-tyttö

text: Kipukivessä on reikä tai reikiä, jonne kipu-tyttöä pyydetään viemään kivut, sillä "ei kivi kipuja itke, paasi vaivoja valita". On mahdollisia merkkejä siitä, että kipuvuorina on pidetty joitakin oikeita mäkiä. On myös oletettu, että reiällisillä kipukivillä voitaisiin tarkoittaa kuppikiviä.


title: Kipu-tyttö

text: Joskus Kipu-tytön sijaan puhutaan Kivuttaresta, joka on vanhempi naispuolinen henkiolento. Hän on kuitenkin kipujen keittäjä, eikä käytä kipukiveä, vaan keittää ihmisten kivut suuressa mustassa padassa.


title: M'Sila

text: M'Sila (, myös "Masila") on kaupunki ja samannimisen maakunnan keskus Keski-Algeriassa. Kaupungin väkiluku on 108 000 (1.7.2000) ja koko maakunnan 900 000. Kaupungissa on yliopisto.


title: Marrakech

text: Marrakech ("مراكش marrākiš") on yliopistokaupunki Marrakesh-Safin alueella Marokossa, Atlasvuorten juurella.


title: Marrakech

text: Kaupungin perusti almoravidi Yusuf ibn Tashfin vuonna 1062. 1000–1200-luvuilla kaupunki toimi maurien pääkaupunkina. Sen metropolialueen asukasluku on 1 063 415 (2014).


title: Marrakech

text: Marrakech koostuu vanhasta kaupungista ("medina"), jota ympäröi 12 kilometriä pitkä muuri ja jossa sijaitsee kuuluisa Kutubijan moskeija, sekä uudesta kaupungista. Kaupungissa sijaitsee myös koko Afrikan vilkkain basaarialue, "Djemaa el-Fna".


title: Marrakech

text: Menaran kansainvälinen lentoasema sijaitsee kuuden kilometrin päässä Marrakechin keskustasta lounaaseen.


title: The Independent (täsmennyssivu)

text: The Independent on:


title: Naoko Takahashi

text: Naoko Takahashi (, s. 6. toukokuuta 1972 Gifu, Japani) on entinen japanilainen kestävyysjuoksija.


title: Naoko Takahashi

text: Takahashi juoksi ensimmäisen maratoninsa vuonna 1997 sijoittuen Osakan maratonilla seitsemänneksi. Seuraavana vuonna hän voitti maaliskuussa Nagoyan maratonin Japanin ennätysajalla 2.25.48. Joulukuussa 1998 hän juoksi Aasian kisojen voittajaksi parantaen Japanin ennätystä lukemiin 2.21.47. Vuonna 2000 hän voitti jälleen Nagoyan maratonin sekä Sydneyn olympialaisten maratonilla olympiakultaa ajalla 2.23.14.


title: Naoko Takahashi

text: 2001 Takanashi voitti ensin helmikuussa 30 kilometrin katujuoksukilpailun Japanin ennätysajalla 1.41.57. Syyskuussa hän juoksi Berliinin maratonilla maailmanennätyksen 2.19.46. Se oli ensimmäinen kerta, kun naisjuoksija alitti 2.20:n haamurajan. Catherine Ndereba paransi ennätystä kuitenkin jo viikon päästä. Takahashi voitti Berliinin maratonin myös vuonna 2002. 2003 hän sijoittui Tokion maratonin toiseksi ja voitti sen vuonna 2005 ajalla 2.24.39. Takahashi tunnettiin erityisesti kovasta harjoittelustaan. Hän juoksi parhaimmillaan jopa 350 kilometriä viikossa.


title: Naoko Takahashi

text: Takahashi lopetti uransa vuonna 2008.


title: Laghouat

text: Laghouat (, al-Aġwāt) on kaupunki ja saman nimisen maankunnan ("wilaya") keskus keski-Algeriassa. Kaupungin väkiluku on 103 000 (1.7.2000).


title: The Independent (Gambia)

text: The Independent oli gambialainen sanomalehti. Se ilmestyi kahden viikon välein. Lehden julkaisu jouduttiin lopettamaan vuonna 2005. Lehti oli englanninkielinen.


title: Bou Saâda

text: Bou Saâda (myös "Bu Sa'ada") on kaupunki Algeriassa, M'Silan maakunnassa. Kaupungin väkiluku on noin 125 000 (2008).


title: Bou Saâda

text: Kaupungissa toimii Algerian toiseksi korkeimmalla sarjatasolla pelaava jalkapalloseura A Bou Saâda.


title: Constantinos Mavromichalis

text: Constantinos ”Gogi” Mavromichalis () on suomalainen juontaja ja animaattori, joka on esiintynyt myös näyttelijänä. MTV3:n esittämässä televisiosarjassa "Salatut elämät" hän kuvasi ensimmäisen kohtauksensa sarjassa syksyllä 2005, ja hänen roolihahmonsa Romeo Aro tuli ruutuun keväällä 2006. Romeo Aron viimeinen kohtaus kuvattiin joulukuussa 2007, ja roolihahmo poistui sarjasta keväällä 2008.


title: Constantinos Mavromichalis

text: Mavromichalis kirjoitti ylioppilaaksi Kallion lukiosta keväällä 2006 ja aloitti syksyllä 2008 animaatio-opinnot Bristolissa Englannissa. Mavromichalis valmistui Bristolista vuonna 2011 ja työskentelee Nitro Games -peliyrityksessä.


title: Constantinos Mavromichalis

text: Constantinoksen isä on kreikkalainen Nicolas Mavromichalis, joka Suomessa tunnetaan paremmin DJ-nimellään Black Mike muun muassa 1980-luvun paikallisradiosta Radio Ykkönen.


title: Constantinos Mavromichalis

text: Myöhemmin hän on toiminut Iltalehden IL-TV:n videoiden parissa. Syksyllä 2016 hän aloitti Ylen Kioski-ohjelman juontajana.


title: Tiaret

text: Tiaret (myös "Tahert", "Tihert") on kaupunki saman nimisessä maakunnassa ("wilaya") keski-Algeriassa. Kaupunki sijaitsee lounaaseen pääkaupunki Algerista, noin 150 km merenrannasta. Väkiluku on 171 300 (1.7.2004). Alue on pääasiassa maatalousvaltaista.


title: Italian jalkapallomaajoukkue

text: Italian jalkapallomaajoukkue () edustaa Italiaa kansainvälisissä miesten jalkapallon maajoukkuekilpailuissa. Joukkuetta hallinnoi Italian jalkapalloliitto.


title: Italian jalkapallomaajoukkue

text: Italia on eräs maailman menestyksekkäimmistä maajoukkueista. Se on voittanut Euroopan-mestaruuden ja neljä maailmanmestaruutta, ja on pelannut kaikkiaan 23 kertaa arvokilpailujen lopputurnauksessa. Joukkue pelaa tavallisesti taivaansinisissä pelipaidoissa, mistä juontuu lempinimi "Azzurri", taivaansiniset.